Furaavaru firihen kudhinge musthagubalu nurahkalah hushahelhifai!\nފުރާވަރު ފިރިހެން ކުދިންގެ މުސްތަގުބަލު ނުރައްކަލަށް ހުށަހެޅިފައި!\nމިއީ އާވާހަކައެއް ނޫނެވެ. އެހެން ނަމަވެސް ނުދެކެވޭ ވާހަކައެކެވެ. ދައްކަން ނުކުރޭ ހަޑި ވާހަކައަކަށް ވަނީވެސް ޔޯލައެވެ. ބައެއްގެ އަބުރު ކަތިލެވިދާނެތީކަމަށް ވުމަކީ ދުރު ކަމެއް ނޫނެވެ. އެހެނެއް ކަމަކު މިވާހަކަ ސިއްރުކުރުމުން އޭގެ ގެއްލުން އަޅުގަނޑުމެންގެ މުޖްތަމަޢަށް ފޯރަނީ ނުލާހިކު މަތީ ދަރަޖައަކަށެވެ. އެވާހަކަ ވަންހަނާކޮށް، ނުވާ ކަމަކަށް ހަދައިގެން ތިބުމުގެ ސަބަބުން އޭގެ އަނިޔާ ތަހައްމަލު ކުރަން ޖެހެނީ އަޅުގަނޑުމެންގެ ޅަދަރިންނަށެވެ. އެހެންކަމުން، އެއީ ދައްކަން ކިތަންމެ ހުތުރު ވާހަކައަކަށްވީނަމަވެސް ކޮންމެވެސް މީހަކު ނުވަތަ ބަޔަކު އެވާހަކަވެސް އެބަ ދައްކާން ޖެހެއެވެ.\nއާދޭހެވެ! އަޅުގަނޑު މިދަންނަވަނީ “މަކުނުބަލީގެ” ވާހަކައެވެ. އަޅުގަނޑުމެންގެ މުޖްތަމަޢުގައި އެބަލި ޖެހިފައިތިބި މީހުންގެ ޢަދަދު ދުވަހެއް ދުވަހަކަށް އިތުރުވަމުން އަންނަ ވާހަކައެވެ. އަދި އެފަދަ މީހުންގެ ސަބަބުން، އަޅުގަނޑުމެންގެ ސާދަ ފަނަރަ އަހަރުގެ ފިރިހެން ދަރިންގެ މުސްތަޤްބަލް ބަނަވަމުން އަންނަ ވާހަކައެވެ.\nގިނަ ބައެއްގެ ލޯމައްޗަށް މިއީ ސިއްރެއްކަމުގައި ވިޔަސް، އަޅުގަނޑުމެން ދިރިއުޅެމުން މިއަންނަ ކުޅުދުއްފުށީގައިވެސް މިކަން ކުރާ މީހުންގެ ޢަދަދު މަދެކޭ ނުދެންނެވޭނެއެވެ. އަދި އަޅުގަނޑުމެންގެ ޒުވާންފުރައިގެ ފިރިހެން ދަރިން، އެބައެއްގެ ޝިކާރައަކަށް ވެފައިވާ މިދެންނެވި ބާވަތުގެ މީހުންގެ ތެރޭގައި ގިނައީ ރަށުގައި ހުރި ބައެއް މުއައްސަސާތަކުގައި މަސައްކަތްކުރުމުގެ ސަބަބުން ނުވަތަ އެހެންވެސް ސަބަބަކާ ލައިގެން މުޖްތަމަޢުގެ އިޙްތިރާމާއި ޤަދަރު އެބަޔަކަށް ލިބިގެންވާ ބައެކެވެ.\nސްކޫލުގައި ކިޔަވައިދޭން އަންނަ ޓީޗަރެވެ. ނޫންނަމަ ސަރުކާރުގެ އޮފީހެއްގެ ކޮންމެވެސް އިސްމީހެކެވެ. ނުވަތަ ސަލާމަތީ ބާރުތަކުގައި މަސައްކަތްކުރާ މީހަކަށް ވެދާނެއެވެ. ނޫންނަމަ އެއްވެސް ވަޒީފާއެއް އަދާނުކޮށް ރަށުތެރެއަށް ގިނަވެގެން އުޅޭ މީހަކަށްވެސް ހަމަވެދާނެއެވެ. މިފަދަ މީހެއްގެ ފަރާތުން މިދެންނެވި ބާވަތުގެ ގޯނާއެއް ކުރިމަތިވުމުންވެސް އެކަން ފާޅުކުރުމަށް، ނުވަތަ އެކަން ރިޕޯޓްކުރުމަށް ގިނަކުދިން ޖެހިލުންވަނީވެސް މިސަބަބަށްޓަކައި ކަމުގައި ވެދާނެއެވެ. އެހެނީ އެމީހުންގެ ތެރޭގައި ހަމަ ގިނައީ ނުފޫޒުގަދަ މީހުންނެވެ. ވުމާއެކު އެމީހުން ތިމާއާ ދެކޮޅަށް ކޮށްލާ ކިތަންމެ ކުޑަކުޑަ ކަމަކުން ތިމާގެ ކުރިމަގަށް އޭގެ ނޭދެވޭ އަސަރު ފޯރައިގެން ހިނގައިދާނޭ ކަމަށް ގިނަކުދިންނަށް ޤަބޫލުކުރެވެއެވެ.\nމުޖްތަމަޢުގެ ކުރިމަތީގައި ސާފު ހުދު ފޭރާން ލައިގެން އުޅޭ ބައެއްގެ ގޮތުގައި މިދެންނެވި މީހުން ސިފަވެފައިވީ ނަމަވެސް އެއަށްވުރެ، އެމީހުންގެ މަކަރުވެރިކަމާއި ނުލަފާކަން ބޮޑެވެ. މިހެން މިދެންނެވީ ސަބަބު ތަކެއް ނެތިއެއް ނޫނެވެ.\nފޭސްބުކްގައި ފޭކް އެކައުންޓްތައް ހަދައި، ފުރާވަރު އުމުރުގެ ފިރިހެން ކުދިން އެމީހުންގެ އަވާގައި ޖައްސުމަކީ މިއަދު އެފަދަ މީހުން ކޮށްއުޅޭ އެންމެ ޢާންމު އެއް ކަންތަކެވެ. މިގޮތުން އެކުދިން ގަޔާވާފަދަ ވާހަކަތައް ދައްކައި ނުހަނު ރަނގަޅަށް އެކުދިން ހައްލާލައި، މަގުފުރައްދާލައެވެ. އަމިއްލައަށް ތިމާގެ ބަރަހަނާ ފޮޓޯ ނެގުމަށްފަހު އެކުދިންނަށް ފޮނުވައި، ބަދަލުގައި އެކުދިންގެ ފޮޓޯވެސް ފޮނުވައިދިނުމަށް އެދުމަކީވެސް އޭގެ މީހުން ވަރަށް ގިނައިން ކޮށްއުޅޭ ކަމެކެވެ. އެއާއެކު، އެމީހަކާ މެދު އުފެދިފައިވާ ރައްޓެހިކަމަށް ބުރޫ އަރާފާނެތީ ނުވަތަ އޭނާގެ ފަރާތުން ލިބިދާނެ އެހެން ފައިދާއެއް ނުލިބި ދިއުމުގެ ބިރަށްޓަކައި އެކުދިންވެސް ހަމަ އެމީހުން ކަންތައްކުރި ބީދައިން ކަންތައް ކުރެއެވެ. އެއާއެކު އެމީހުންގެ މަޤްޞަދު ޙާޞިލުކުރުމަށް ފަސޭހަވެގެންދެއެވެ. އަދި އޭނާގެ ބަހަށް ހެއްލިގެންދާ ކުއްޖާގެ ވިސްނުން މުޅީން ބަދަލުވެ، އިސްވެދިޔަ ކަންކަމަށް ގަޔާވެ، އެކަހަލަ ކަންތައްތައް ކުރުމަށް ޝައުޤުވެރިކަން އުފެދެއެވެ. މިދެންނެވީ ކޮންމެ ފަހަރަކު ކަންތައް ހިނގާ ގޮތްކަމުގައި ނުވިނަމަވެސް ގިނަފަހަރަށް ކަންތައް ހިނގަނީ ހަމަ މިގޮތަށެވެ.\nއެހެންކަމުން ފޭސްބުކް ބޭނުންކުރުމުގައިވެސް ކުދިން ސަމާލުވާން އެބަޖެހެއެވެ. ތިމާ ދަންނަ މީހުން ފިޔަވައި އެއްވެސް މީހަކު ފޭސްބުކުން ‘އެޑް’ ނުކުރުން ވަރަށް މުހިންމެވެ. އަދި ދަންނަ މީހަކަށް ވީނަމަވެސް ދައްކަންނުވާނޭފަދަ ވާހަކައެއް ދައްކާކަމަށް ހީވާނަމަ އަވަހަށް ފްރެންޑް ލިސްޓުން ‘ރިމޫވް’ ކޮށްލުން ނުވަތަ ‘ބްލޮކް’ ކޮށްލުން އެއީ އެންމެ ބުއްދިވެރި ގޮތެވެ. އަދި ތިމާއާ ޗެޓް ކުރަނީ ތިމާ ހީކުރާ މީހާކަމަށް ނުވެދާނެކަމަށް އަބަދުމެ ސަމާލުވެ ތިބެން ޖެހެއެވެ.\nމިފަދަ މައުޟޫއަކަށް އިންސާފުކުރާއިރު ވިސްނާލަންޖެހޭ އެންމެ މުހިންމު އަނެއްކަމަކީ، އަޅުގަނޑުމެންގެ ފިރިހެން ދަރިން ސްކޫލުގައި ވަގުތު ހޭދަކުރާގޮތާ ބެހޭގޮތުން ސުވާލުކޮށް، އެކަން ދެނެގަތުމެވެ. އެހެނީ ފުރާވަރުގެ ގިނަ ކުދިންނަކީ އެކުދިންގެ ގިނަވަގުތު ސްކޫލުގައި ހޭދަކުރާ ބައެކެވެ. ކިޔެވުމާ ގުޅޭ އެކި އެކި ކަންކަމުގައެވެ. ނޫންނަމަ ކޮންމެވެސް އިތުރު ޙަރަކާތެއްގައެވެ. މިމޭރުމުން ވިސްނާލާއިރު މިދެންނެވިފަދަ އިތުރު ޙަރަކާތަކަށް ދަރިފުޅު ސްކޫލަށް ދާނަމަ، ސްކޫލުގައި އޭނާ ކުރަނީ ސީދާ ކޮންކަމެއްތޯ ސުވާލުކޮށް ބަލާންޖެހެއެވެ. ނަމަވެސް މިކަން ކުރަންވާނީ އެއުމުރުގެ ކުދިންނަކީ އެކުދިންގެ ކަންކަމާ ބެހޭގޮތުން މައިންބަފައިން ގިނައިން ސުވާލުކުރުމުން ނުހަނު ފަސޭހައިން ރުންކުރުވެދާފަދަ ކުދިންކަން ދެނެތިބެގެންނެވެ.\nއެހެނީ މިބާވަތުގެ ވާހަކަތައް މައިންބަފައިންގާތު ނުވަތަ އެހެންވެސް ޢާއިލާގެ މެންބަރެއް ގާތު ދެއްކުމަކީ އެއުމުރުގެ ކުދިން އެހާ ކުރާހިތްވާނެ ކަމެއް ނޫނެވެ. އަދި އެކަންތައްތައް ސިއްރުކޮށްލުމަކީ އެކުދިންނަށް ކުރާކަށް މާއުނދަގޫ ކަމެއް ނޫނެވެ. އެހެންކަމުން ކުދިންގެ އުޅުމަށާއި ގުޅުމަށް އަންނަ ބަދަލުތަކަށް މައިންބަފައިން ސަމާލުވެ ރައްކާތެރިވާންޖެހެއެވެ. އެކުދިންނާ އެކު ގޯސް ޢަމަލެއް ހިންގަފާނެ ކަމަށް ޝައްކުވާފަދަ މީހަކު އެކުދިންނާ ވައިވެސް އެޅުނަ ދީގެން ނުވާނެއެވެ. އަދި އެމީހަކާ ބައްދަލުކުރުން މުޅިން މަނާކުރެވިދާނެއެވެ. އަދި އިތުބާރުހިފޭ މީހަކު ނަމަވެސް އެކުދިންނާއެކު އެފަދަ ކަމެއް ކުރިކަމަށްވާނަމަ އަވަހަށް ބުނުމަށް ނަޞޭޙަތްތެރިވާންވާނެއެވެ. އަޅުގަނޑުމެންގެ ފިރިހެން ދަރިން އެނުބައި މީހުންގެ ވަކިތަކުން ސަލާމަތްކުރެވޭނީ އޭރުންނެވެ.\nމިލިޔުމުގައި އިސްވެ ބަޔާންވެދިޔަ ވާހަކަތަކުގައި އެއްވެސް ފަރާތެއްގެ ނަން އަޅުގަނޑު ބޭނުންކޮށްފައެއް ނުވާނެއެވެ. އެހެން ނަމަވެސް ލިޔުން ވިދާޅުވަމުން ދިޔައިރު އެފަދަ އެތައް އެތައް ނަންތަކެއް ތިބޭފުޅާގެ ވިސްނުމަށް އަތުވެއްޖެ ނޫންތޯއެވެ. ލިޔުމުގެ މަޤްޞަދު ހާސިލް ވެއްޖެއެވެ. ވިސްނަންވީ ހަމައެކަނި އަންހެން ދަރީންގެ ސަލާމަތާއި ރައްކާތެރިކަމަކަށް ނޫނެވެ. އަންހެން ދަރީންނެކޭ އެއްފަދައިން ފިރިހެން ދަރިންނަކީވެސް އަޅުގަނޑުމެން ދިރިއުޅެމުން މިދާ މުޖްތަމައުގައި ނުރައްކަލާ ކުރިމަތިވެފައިވާ ބައެކެވެ. ވީމާ ތިޔަބޭފުޅުންގެ ދަރިންގެ މުސްތަގުބަލަށް އެ ފަރާތްތަކުގެ ހިޔަނި އެޅުނަ ނުދެއްވާށެވެ.


Noorul-islam.NET :: ޤައުމީ ލޯބީގެ ޙައްދު\nޤައުމީ ލޯބީގެ ޙައްދު\nތާރީޚް: 24 ސެޕްޓެމްބަރ 2010\nލިޔުއްވީ : އަޙްމަދު މިޙްސަން މުޙައްމަދު\nﷲ ތަޢާލާ އިންސާނާއަށް ދެއްވާފައިވާ ޝުޢޫރުތަކުގެ ތެރެއިން ލޯތްބަކީ މުޅިންވެސް އާދަޔާއިޚިލާފު ޝުޢޫރެކެވެ. ރުޅި އެއީވެސް ޝުޢޫރެކެވެ. ހިނިތުންވުން އެއީވެސް ޝުޢޫރެކެވެ. ނަމަވެސް މިއީ ވަރަށް ކުޑަ ހިނދުކޮޅަކަށް އައިސް ގޮސް ވާ އެއްޗެކެވެ. އެހެން ނަމަވެސް ލޯތްބަކީ ޝުޢޫރުތަކުގެ ތެރެއިން އެންމެ ވަރުގަދަ ޝުޢޫރެވެ. ލޯތްބެއް އުފެދިއްޖެ ހިތަކުން އެލޯތްބެއް ނެރެލުމަކީ އެހާ ފަސޭހަކަމެއް ނޫނެވެ. ލޯބި ބެހިގެން ވަނީ ދެ ބަޔަކަށެވެ. ކިޔަމަންތެރިކަން، އަޅާލުމާއި ކުލުނުގެ ލޯތްބެވެ. އިޝްގީ ލޯތްބަކީ ހަގީގީ ލޯތްބެއް ނޫނެވެ. އަނބިމީހާ ދެކެވެސް ވާ ލޯތްބަކީ އަޅާލުމާއި ކުލުނުގެ ލޯތްބެވެ. ނަމަވެސް ލޯބި ފާޅުކުރާގޮތް އެކި ޙާލަތްތަކުގައި ތަފާތުވެއެވެ. ތިމާގެ އަނބި ދަރިންނާއި މުދަލާއި ގެދޮރު ދެކެ ލޯބިވާ ފަދައިން ތިމާގެ ގައުމު ދެކެ ލޯބިވުމަކީވެސް އޮތް ކަމެކެވެ. <?xml:namespace prefix = "o" />\nލޯބީގެ ޤާނޫން އަސާސީ އަކީ ﷲ ދެކެ ވާންޖެހޭ ލޯތްބެވެ. އެއީ ﷲ އަށް ބިރުވެތިވެ ކިޔަމަންތެރިވެ ނަހީ ތަކުން ދުރުވުމެވެ. ﷲ އަށް ބިރުވެތިވުން ޙައްގު ގޮތުބައި އެކަލާންގެއަށް ބިރުވެތިވުމެވެ. ދެން އޮތީ ލޮބުވެތި ރަސޫލުﷲ ޞައްލަﷲ ޢަލައިވަސައްލަމް އަށް ކުރުން ކޮންމެ މީހަކަށްވެސް ވާޖިބު ވެގެންވާ ލޯތްބެވެ. ތިމާގެ އަނބިދަރިންނާއި މުދަލަށްވުރެ ބޮޑަށް ރަސޫލުﷲ ޞައްލަﷲ ޢަލައިވަސައްލަމް ދެކެ ލޯބިވުމަކީ އީމާންކަން ފުރިހަމަ ވުމުގެ ޝަރުތެކެވެ. ﷲ ތަޢާލާ އާއި ރަސޫލުﷲ ޞައްލަﷲ ޢަލައިވަސައްލަމް އަށް ލޯބިކުރުން ވާޖިބު ވެގެން ވަނީ އަޅުގަނޑުމެންނަކީ މުސްލިމުން ކަމުގައި ވާތީ އެވެ. މި ދެ ލޯބި ފިޔަވައި ދެން އިންސާނާ ކުރާ ހުރިހާ ލޯތްބެއް ކުރަން ޖެހޭނީ މި ދެ ލޯތްބާއި ފުށުނާރާ ގޮތަށެވެ. ﷲ ތަޢާލާ އާއި ރަސޫލުﷲ ޞައްލަﷲ ޢަލައިވަސައްލަމް ގެ އަމުރުފުޅުތަކާއި ޚިލާފުނުވާ ގޮތަށެވެ.\nއެހެންކަމުން ގައުމީ ލޯބިވެސް ވާންޖެހޭނީ މިގޮތުގެ މަތިންނެވެ. އަޅުގަނޑުމެންގެ ދީނަކީ އިސްލާމްދީނެވެ. އެއްވެސް ޙާލަތެއްގައި ޤައުމިއްޔަތު ނުވަތަ ވަތަނިއްޔަތު އެއީ ދީނެއްގެ ގޮތުގައި ބަލައިގެން ނުވާނެއެވެ. ގައުމީ ލޯތްބައްވުރެ އިސްލާމްދީން އިސްކުރަން ޖެހޭނެއެވެ. އެހެންކަމުން ގައުމީ ލޯބި ވުމުގައި އިސްލާމް ދީނާއި ފުށުއަރާ ކަމެއް އޮވެގެން ނުވާނެއެވެ.\nގައުމީ ލޯތްބަކީ ހިތް ކަމުގައި ބަލާނަމަ ހިތުން އުފެދޭ އެންމެ ފަލަ އަދި އެންމެ ފުރަތަމަ ލޭ ހޮޅިއަކީ މިނިވަންކަން ކަމުގައި ބުނެވިދާނެއެވެ. ޤައުމީ ލޯތްބަކީ ދިފާޢީ ލޯތްބެއް ކަމުގައިވެސް ބެލެވިދާނެއެވެ. މިނިވަންކަން ގެއްލި ދިޔުމުން ޤައުމީ ލޯބި އުތުރި އަރައެވެ. އަދި ޤައުމު ދިފާޢު ކުރުމުގެ ރޫޙު އުފެދިގެން ދެއެވެ. ޤައުމީ ލޯތްބަކީ އެ ޤައުމެއްގެ ރައްޔިތުން އެކަތި ގަނޑަކަށް ހަދައިދޭ ބާރެކެވެ.\nކޮންމެ ގޮތަކަށް ވީ ކަމުގައި ވިޔަސް، ﷲ އާއި އެއިލާހުގެ ރަސޫލާ މުޙައްމަދު ޞައްލަﷲ ޢަލައިހި ވަސައްލަމްގެ ލޯތްބަށްވުރެ އެހެން އެއްވެސް ލޯތްބެއް މަތިވެރި ކުރުމަކީ މުސްލިމަކަށް އެކަށީގެންވާ ކަމެއް ނޫނެވެ.


ޓީޗަރ (ކްރިއޭޓިވް އާޓްސް)\nމަޤާމް: ޓީޗަރ (ކްރިއޭޓީވް އާޓްސް )\nތިރީގައި ބަޔާން ކުރެވިފައި\nޓީޗަރުންގެ ވަޒީފާގެ އޮނިގަނޑުގެ4-CS11 ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ3-1CS1-ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ2CS11--ރޭންކުގައި މަދުވެގެން2އަހަރު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު %85 އަށް ވުރެ މަތިން މާކްސް ލިބިފައިވުން.\nކިޔަވައިދިނުމުގެ ރޮނގުން ނުވަތަ ކިޔަވައިދޭ މާއްދާއަކުން ދިވެހިރާއްޖޭގެ ޤައުމީ ސަނަދުގެ އޮނިގަނޑު ލެވެލް5ނުވަތަ އެއަށްވުރެ މަތީ ސަނަދެއް ޙާޞިލުކޮށްފައިވުމާއިއެކު ސަނަދުތައް މޯލްޑިވްސް ކޮލިފިކޭޝަން އޮތޯރިޓީއިން ވެލިޑޭޓްކޮށްފައިވުން، އަދި ސެން ޓީޗަރުކަމަށް ހަމަޖައްސާނަމަ ސެން ޓީޗަރުންގެ ޝަރުޠު ފުރިހަމަވުން؛ ނުވަތަ\n10. ސިވިލް ސަރވިސްގެ ވަޒީފާއަށް ވަނުމަށް ދެވޭ އިމްތިޙާނުން ފާސްވިކަން އަންގައިދިނުމުގެ ގޮތުން ސިވިލް ސަރވިސް ޓްރޭނިންގ އިންސްޓިޓިއުޓުން ދޫކޮށްފައިވާ ސެޓުފިކެޓުގެ ކޮޕީ.\n11. މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ\nވަޒީފާއަށް އެދޭ ފޯމު މި ޙަމަދު ބިން ޚަލީފާ އާލް ޘާނީ ސްކޫލް ކައުންޓަރުން ލިބެން ހުންނާނެއެވެ. އަދި މި އިދާރާގެ އަދި ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 10 ޖެނުއަރީ 2018 ވާ ބުދަދުވަހުގެ 2:00 ގެ ކުރިން، ޙަމަދު ބިން ޚަލީފާ އާލް ޘާނީ ސްކޫލް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް އަދި ފެކްސް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 11 ޖެނުއަރީ 2018 އާއި 13 ޖެނުއަރީ 2018 އާ ދެމެދު، ޙަމަދު ބިން ޚަލީފާ އާލް ޘާނީ ސްކޫލް ގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ވަޒީފާއަށް އެދި ހުށަހަޅާ، ޝަރުޠު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ ފަރާތް ޝޯޓްލިސްޓް ކުރެވޭނެއެވެ.\nމަޤާމުގެ ގިންތި: ރިލީފް ޓީޗަރުންގެ ޢުޞޫލުން ކޮންޓްރެކްޓް އެންޕްލޮއިމެންޓް\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6800012 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.\nސުންގަޑި: 10 ޖަނަވަރީ 2018 1400


ކިވީ: ހާޓް އެޓޭކް ޖެހުމުން ދުރުކޮށްދީ, ދިފާއީ ނިޒާމު ވަރުގަދަކޮށްދޭ ފައިދާހުރި މޭވާއެއް | Jazeera\tކިވީ: ހާޓް އެޓޭކް ޖެހުމުން ދުރުކޮށްދީ, ދިފާއީ ނިޒާމު ވަރުގަދަކޮށްދޭ ފައިދާހުރި މޭވާއެއް - Jazeera\nކިވީ: ހާޓް އެޓޭކް ޖެހުމުން ދުރުކޮށްދީ, ދިފާއީ ނިޒާމު ވަރުގަދަކޮށްދޭ ފައިދާހުރި މޭވާއެއް\nއާމިނަތު އަޙުމާ May 26, 2019 78 views0\nކިވީއަކީ ވަރަށް ފަހުން ދިވެހިންގެ ތެރޭގައި އޭގެ ތާޒާ މޭވާވެސް ލިބެން ހުންނަ، ދިވެހިންގެ މަޤްބޫލުކަން ހޯދައިފައިވާ މީރު މޭވާއެކެވެ. ކިވީއަކީ އޭގައި ގިނަ އަދަދެއްގެ ސިއްހީ ފައިދާތައްވެސް އެކުލެވިގެންވާ މޭވާއެކެވެ. ޑޮކްޓަރުންނާއި ކަމާއި ބެހޭ މާހިރުން އަންނަނީ ކިވީގެ މައްޗަށް ގިނަ ދިރާސާތަކެއްކޮށް، އޭގެއިން ލިއްބައިދޭ ސިއްހީފައިދާތަކާއި އެ މޭވާ ކާންވީ ގިނަ ސަބަބުތައް ހޯދަމުންނެވެ. މިގޮތުން ޑޮކްޓަރުން ބުނާގޮތުގައި ދުވާލެއްގެ މަތިން2ނުވަތަ3ކިވީ ކެއުމުން އަންނަނިވި ބަދަލުތައް ހަށިގަނޑުން ފެނިގެންދާނެއެވެ.\nކިވީއިން ލިއްބައިދޭ ބައެއް ސިއްހީ ފައިދާ\nޖުމްލަކޮށް ސިއްހަތު ރަނގަޅުކޮށްދިނުން\nއޮކްސިޑޭޓިވް ސްޓްރެސް އަކީ ހަށިގަނޑުގައި އެކުލެވޭ ފްރީ ރެޑިކަލް ނަމަކަށް ކިޔޭ ނުރައްކާތެރި މާއްދާއެއްގެ ސަބަބުން އުފެދޭ ސިއްހީ މައްސަލައެކެވެ. އަދި ޑީއެންއޭއަށް ގެއްލުންތައް ފޯރުވައެވެ. މިކަމުގެ ނަތީޖާއަކަށް ވެގެންދަނީ މާ އަވަހަށް މީހާ މުސްކުޅިވުމާއި މި ނޫންވެސް އެތައް ސިއްހީ މައްސަލަތަކެއް ތަޖުރިބާކުރަން ޖެހުމެވެ. ކިވީގައި އެކުލެވޭ އެންޓިއޮކްްސިޑެންޓްތަކަކީ ވަރުގަދަ ފަހުލަވާނުންތަކެކޭ ބުނެވިދާނެއެވެ. އެއީ ހަށިގަނޑުގައިވާ މި ބުނާ ފްރީ ރެޑިކަލްތަކާއި ހަނގުރާމަކޮށް އެ ތަކެތި ނައްތާލަން އެންޓިއޮކްސިޑެންޓްތަކުގެ ދައުރު ވަރަށް ފުޅަލީމައެވެ. ގަވާއިދުން ކިވީ ކާ މީހަކަށް ނަމަ ޑީއެންއޭ އަށް ގެއްލުންތައް ލިބުމުގެ ފުރުސަތު ހަނިވެގެން ދާނެކަމަށް ޑޮކްޓަރުންނާއި ކަމާއި ބެހޭ މާހިރުން ލަފާ ދެއްވައެވެ. ހަމައެހެންމެ ކެންސަރު ފަދަ ނުރައްކާތެރި ބަލިތަކުން މީހާ ދުރުކޮށް ދިނުމަށްވެސް ކިވީ އެހީވެދެއެވެ.\nހާޓް-އެޓޭކް ޖެހުމުން ދުރުކޮށްދިނުން\nޑޮކްޓަރުން އެމީހުންގެ ޕޭޝަންޓުންނަށް ހާޓް އެޓޭކް އަދި ސްޓްރޯކް ޖެހުމުން ދުރުވުމަށްޓަކައި ދުވާލަކު ކުޑަ 'އެސްޕިރިން' ބޭސްގުޅައެއް ކެއުމަށް ލަފާދިނުމަކީ ޢާންމު ކަމެކެވެ. އޭގެ ފަހަތުގައިވާ ސަބަބަކީ އެސްޕިރިންގެ ސަބަބަބުން ލޭނާރުތައް ފިތި، ލޭ ގަނޑުވުމުން ދުރުކޮށް ދިނުމުގެ އިތުރުން ނާރުތަކުގެ ނިޒާމު ރަނގަޅަށް ދެމެހެއްޓުމުގައި އެހީވެދިނުމެވެ. ނަމަވެސް އެސްޕިރިންގެ ސަބަބުން ލޭ ފޭބުމުގެ މައްސަލަތައް ކުރިމަތިވާ މީހުންވެސް އުޅެއެވެ.\nމިއާއި ޚިލާފަށް ކިވީ ކެއުމުން މި ދެންނެވި މައްސަލަތައް ހައްލުވުމުގެ އިތުރުން އޭގެ ނޭދެވޭ ނަތީޖާއެއް ނުކުތުމުގެ ފުރުސަތުވެސް ހަނިކޮށްދެއެވެ. އޮސްލޯގެ ޔުނިވާސިޓީއަކުން ކުރި ދިރާސާތަކުން ދައްކާ ގޮތުގައި ދުވާލަކު2ނުވަތަ3ކިވީ ކެއުމުން ދުވާލަކު އެސްޕިރިން ބޭސްގުޅައެއް ކެއުމުން އަންނަ ބަދަލުތައް ހަށިގަނޑަށް އައުމުގެ އިތުރުން ލޭ ފޭބުމުގެ ނުރައްކަލުންވެސް ދުރުކޮށްދެއެވެ.\nހަޖަމްކުރަން ފަސޭހަވެގެން ދިޔުން\nކިވީއަކީ އެހެނިހެން މޭވާތަކެކޭ އެއްފަދައިން ފައިބަރގެ މާއްދާވެސް މަތީ މިންވަރަކަށް އެކުލެވޭ ކާނާއެކެވެ. ފައިބަރއަކީ ގޮހޮރުގައި ދިމާވާ ކޮންސްޓިޕޭޝަންފަދަ އުނދަގޫތަކުން ދުރުކޮށްދިނުމުގެ އިތުރުން ފަސޭހަކަމާއެކު ހަޖަމްކޮށްދިނުމަށް އެހީވެދޭ މޭވާއެކެވެ. ކިވީގައި ފައިބަރގެ އިތުރުން އެކުލެވިގެންވާ އެހެން މާއްދާއަކަށް ކިޔާ ނަމަކީ، އެކްޓިނިޑިން އެވެ. އެކްޓިނިޑިން އަކީ ޕްރޮޓިއޮލިޓިކް އެންޒައިމްއެކެވެ. މި އެންޒައިމްއަކީ ބަނޑުގައިވާ ކާނާތަކުގެ ޕްރޮޓީންގެ މާއްދާތައް ވަކިކޮށްދީ، ފުރިހަމަގޮތެއްގައި ހަޖަމްކޮށްދިނުމަށް އެހީވެދޭ މާއްދާއެކެވެ. އެހެންކަމުން ހަޖަމްކުރުމުގެ ނިޒާމަށް ދަތިތައް ކުރިމަތިވެފައިވާ މީހުން ގަވާއިދުން ކިވީ ކެއުމަކީ މުހިންމުކަމެވެ.\nކިވީއަކީ އޭގައި މަތީ މިންވަރަކަށް އެންޓިއޮކްސިޑެންޓާއި ވިޓަމިން ސީގެ މާއްދާ އެކުލެވިގެންވާ މޭވާއެކެވެ. ކޮށާފައިވާ ކިވީގެ އެންމެ ޖޯޑެއްގެ މިންވަރަކުންވެސް ދުވާލެއްގެ މަތިން އަހަރެމެން ކެއުމަށް ބާރުއަޅާފައިވާ ވިޓަމިންސީގެ މާއްދާ އެކުލެވިގެންވެއެވެ. ދިރާސާތަކުން ދައްކާ ގޮތުގައި ވިޓަމިން ސީއަކީ ހަށިގަނޑުގެ ދިފާއީ ނިޒާމު ވަރުގަދަކޮށްދޭ މާއްދައަކަށް ވުމާއެކު ހުންއައިސް ރޯގާ ޖެހުން ފަދަ ޢާންމު ބަލިތަކުންވެސް ހަށިގަނޑު ދިފާއުކޮށްދޭ މާއްދާއެކެވެ. ޅަ ކުދިންނާއި މުސްކުޅިންގެ ތެރެއިން އުމުރުން 65 އަހަރުން މަތީގެ މީހުންނަށް ކިވީގެ ސަބަބުން ގިނަ އަދަދެއްގެ ފައިދާތައް ލިއްބައިދޭ ކަމަށްވެއެވެ.\nމި ނޫންވެސް އެތަކެއް ފައިދާތަކެއް ކިވީއިން ލިއްބައިދެއެވެ. ޑޮކްޓަރުންވަނީ ދުވާލަކު2ނުވަތަ3ކިވީގެ މިންވަރު ކެއުމަށް ލަފާދީ، އިލްތިމާސްކޮށްފައެވެ. ކިވީ ކެއުމުގެ ސަބަބުން ލޭ މައްޗަށް ދިޔުމުން ދުރުކޮށްދިނުމާއި، ހަކުރުބަލިޖެހުމުގެ ފުރުސަތު ހަނިކޮށްދިނުމާއި، ސްޓްރޯކް ޖެހުމުން ދުރުކޮށްދިނުން ފަދަ ސިއްހީ މައްސަލަތައް ހައްލުކޮށްދެއެވެ. އަދި ހަމައެހެންމެ ލޮލުގެ ފެނުން ފުސްވުމުން ދުރުކޮށްދީ، ފެނުން ސާފުކޮށްދިނުމަށްވެސް ކިވީގައި ހުންނަ މާއްދާތައް އެހީވެދެއެވެ.


ނަންބަރު: (IUL)GS-59-AD/INDIV/2019/19 ތާރީޚް: 26 މާރޗް 2019\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2019 އޭޕްރީލް 07 ވާ އާދީއްތަ ދުވަހުގެ 13:00 ގެ ކުރިން، ފުނަދޫ ސްކޫލު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް admin@funadhooschool.edu.mv މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2019 އޭޕްރީލް 08 އާއި 10 ދެމެދު ފުނަދޫ ސްކޫލުގައެވެ.\n19 ރަޖަބުު 1440\n26 މާރިޗު 2019\nޕަބްލިޝްކުރި ތާރީޚު: 26 މާރިޗު 2019\nސުންގަޑި: 07 އޭޕްރިލް 2019 1300


Mahuloof ah maruge inzaarudhin massala fuluhah | Jazeera\tމަހުލޫފަށް މަރުގެ އިންޒާރުދިން މައްސަލަ ފުލުހަށް - Jazeera\nމަހުލޫފަށް މަރުގެ އިންޒާރުދިން މައްސަލަ ފުލުހަށް\nޖަވިޔަނި3days ago 36 views0\nޔޫތު މިނިސްޓަރު އަހްމަދު މަހްލޫފަށް ބަޔަކު މަރުގެ އިންޒާރުދިން މައްސަލައެއް ފުލުހަށް ހުށަހަޅައިފިއެވެ.\nމި މައްސަލަ ފުލުހަށް ހުށަހަޅާފައިވާކަން ޖަޒީރާ އަށް ވަނީ ކަށަވަރުވެފައެވެ.\nމަހްލޫފަށް އިންޒާރު ދީފައި މިވަނީ ބައިނަލްއަގްވާމީ ޔޯގާ ދުވަސް ފާހަގަކުރުމަށް ގަލޮޅު ދަނޑުގައި ކުރިއަށް ދިޔަ ހަރަކާތުގެ ތެރެއަށް ބަޔަކު ގަދަކަމުން ވަދެ ހަމަނުޖެހުން ހިންގި މައްސަލައިގަ ބަޔަކު ހައްޔަރުކޮށްފައިވާ ވަގުތެއްގައެވެ.\nމަހުލޫފް ވަނީ މީހަކު އިންޒާރުދީ އޭނަގެ ކުރީގެ ނަމްބަރަށް ފޮނުވާފައިވާ މެސެޖްތަކެއްގެ ސްކްރީން ޝޮޓެއް ސޯޝަލް މީޑިއާގައި ހިއްސާކުރައްވާފައެވެ.\nމަހްލޫފަށް ދިން އިންޒާރުގައި ބުނެފައިވަނީ ޔޯގާ އަކީ ހަލާލު ކަމެއް ނޫން ކަމަށާއި އިންޑިއާގެ ޕަޕެޓަކަށް ވެގެން މަހްލޫފް ހަލާލް ކުރަނީ ބާތިލް ފިކުރެއް ކަމަށެވެ.\nއެމެސެޖުގައި ވަނީ އަބަދު މިނިސްޓަރު ކަމުގައި ނުހުރެވޭނެ ކަމަށާއި "އަތު ޖެހުނުނަމަ ނޮޅާލީމުސް" ކަމަށް ވެސް ބުނެފައެވެ.\nމިއަދުވެސް ކަލޭ އަތުޖެހުނު ނަމަ ނޮޅާލީމުސް، މިއަދުވެސް ކަލޭ ދުވެ ފިލީ. އަހަރެމެން މި ތިބީ ބަލަން. އަހަރުމެންގެ އަޚަކަށް ނުވަތަ ޖަމިއްޔާއަކަށް ފިޔަވަޅު އަޅާލިޔަސް ކަލެއާއި ކަލޭގެ އާއިލާގެ ޒަމާން ދުއްވާލާނަން. އަބަދު މިނިސްޓަރުކަމުގައި ނުހުރެވޭނެ."\nމަހުލޫފް މި މެސެޖްތަކަށް ރައްދުދެއްވާ ވިދާޅުވީ މިނިސްޓަރު ކަމަކީ މާގަދަ ކަމެއްކަމަށް މެސެޖްފޮނުވި މީހާއަށް ގަބޫލުކުރެވުނަސް، އެމަގާމަކީ އެމަނިކުފާނަށް އެއްވެސް ވަރަކަށް މުހިއްމުކަމެއްނޫން ކަމަށެވެ. އަދި ބިރުދައްކައިގެން އެއްވެސް ނަތީޖާއެއް ހާސިލްނުވާނެ ކަމަށްވެސް މަޙްލޫފް ވިދާޅުވިއެވެ.\n"ތިޔަކަހަލަ ކޮހެއްގެއަތުން މަރުވެއްޖެއްޔާ ޔަގީނުންވެސް އަޅުގަނޑު ވާނީ ޝަހީދަކަށް"\nޔޯގާއާއި ގުޅިގެން ހިނގާދިޔަ ހަމަނުޖެހުންތަކުގައި ފުލުހުން މިހާތަނަށް 12 މީހަކު ހައްޔަރުކޮށްފައިވާއިރު މީގެތެރޭގައި ދީނީ އިލްމުވެރިންނާއި ސިޔާސީ ބައެއް ބޭފުޅުން ވެސް ހިމެނެއެވެ.


Evvanaigai Brazil quarter final ah\nއެއް ވަނާގައި ބްރެޒިލް ކުއާޓާ ފައިނަލަށް\nބްރެޒިލް ޓީމުން ގޯލު ޖެހުމަށް ފަހު އުފާ ފާޅު ކުރަނީ -- ފޮޓޯ: އެބީން މެގަޒިން\nބްރެޒިލްގެ އޮލިމްޕިކް ސްޓޭޑިއަމްގައި ރޭ ފަތިހު ކުޅުނު މެޗު ޑްރަމެޓިކް ގޮތަކަށް ކާމިޔާބު ކޮށް ބްރެޒިލުން ގްރޫޕް ބީގެ އެއް ވަނައިގައި ކުއާޓާ ފައިނަލަށް ދަތުރު ކޮށްފި އެވެ.\nކޮލަމްބިއާ އާއި ވާދަކުރި މި މެޗު ބްރެޒިލް އިން ކާމިޔާބު ކުރީ 2-1 ގެ ނަތީޖާ އަކުންނެވެ. ފުރަތަމަ ލަނޑު ޖަހައި ކުރި ހޯދީ ކޮލަމްބިއާ އިންނެވެ. މެޗުގެ 10 ވަނަ މިނެޓުގައި ކޮލަމްބިއާގެ އެ ލަނޑު ކާމިޔާބު ކޮށްދިނީ ލުއިސް ޑިއާޒް އެވެ. ބްރެޒިލްގެ އޭރިއާ ތެރެއަށް މަތިމަތިން ހުރަސްކުރި ބޯޅަ ޑިއާޒް ގޯލުގެ ތެރެއަށް ވައްދާލީ އޯވާ ހެޑަކުންނެވެ. ގޯލުގެ ކައިރި ކަނަށް ފޮނުވާލި ބޯޅާ މަތަ ކުރަން ކީޕަރަށް ކުރެވޭނެ މާބޮޑު ކަމެއް ނެތެވެ. މިއީ ކޮޕާ އެމެރިކާ 2021 ގައި މިހާތަނަށް ފެނުނު އެންމެ ހިތްގައިމު ގޯލެވެ.\nލުއިޒްގެ މި ގޯލާއެކު ބްރެޒިލުން ކުރިއަށް ޖެހި އެޓޭކް ވަރުގަދަ ކުރުމަށް މަޖުބޫރުވި އެވެ. އެގޮތުން ގިނަ ހަމަލާތަކެއް އުފެއްދި ނަމަވެސް ފުރަތަމަ ހާފު ނިންމާލަން ޖެހުނީ ބްރެޒިލަށް ގޯލެއް ކާމިޔާބު ނުކުރެވި އެވެ. ބްރެޒިލްގެ ނޭމާއަށް ލިބުނު ރަނުގެ ފުރުސަތެއް އޭނާއަށް ވަނީ ބޭނުން ނުހިފި ބޭކާރުވެފަ އެވެ. ކީޕަރު ބީޓު ކޮށްލުމަށް ފަހު ފޮނުވާލި ބޯޅަ އަމާޒުވީ ކޮލަމްބިއާ ގޯލުގެ ދަނޑިއަށެވެ.\nމެޗުގެ 78 ވަނަ މިނެޓުގައި ބްރެޒިލަށް ނަތީޖާ ހަމަހަމަ ކޮށްދިނީ ޓީމުގެ ކެޕްޓަން ކަސެމީރޯ ނަގައިދިން ހުރަހެއް ބޮލުން ޖަހާ ގޯލުގެ ތެރެއަށް ވައްދާލައިގެން ރޮބާޓޯ ފާމީނޯ އެވެ. އެޓޭކް އުފެއްދުމުގެ ތެރޭގައި ނޭމާ ޖެހި ބޯޅަ ޖެހުނީ މެޗުގެ ރެފްރީ ނެސްޓާ ޕިޓާނާ ގައިގަ އެވެ. އެހެން ކަމުން ކުޅުން ހުއްޓުވާނެ ކަމަށް ބަލައިގެން ކޮލަމްބިއާ ޑިފެންޑަރުން ތިއްބާ، ވޯލްޑް ކަޕް 2018 ގެ ފައިނަލު މެޗުގައި ވެސް ރެފްރީކަން ކުރި ނެސްޓާ ވަނީ ކުޅުން ކުރިއަށް ގެންދަން އަންގާފަ އެވެ. މި ގޯލު ޖެހި ގޮތާއި މެދު ކޮލަމްބިއާ ޓީމުން ވަނީ ވަރަށް ބޮޑަށް ނުރުހުން ފާޅުކޮށް ގިނަ އިރުތަކެއް ވަންދެން ޝަކުވާ ކޮށްފަ އެވެ.\nނަތީޖާ އަކަށް ވެގެން ދިޔައީ ގެއްލުނު ވަގުތުގެ ބަދަލުގައި އިތުރު ދހަ މިނެޓު ކުޅުމަށް ރެފްރީ ނިންމުމެވެ. މެޗުގެ 100 ވަނަ މިނެޓުގައި ބްރެޒިލްގެ ކެޕްޓަން ކަސެމީރޯ ޖެހި ލަނޑުން ބްރެޒިލް ވަނީ ފަހަތުން އަރާ ލީޑު ނަގާފަ އެވެ. މި ލަނޑަކީ ޓީމުގެ ތަރި ނޭމާ ނަގައިދިން ކޯނަރެއް ބޮލުން ޖަހައި ގޯލުގެ ތެރެއަށް ވައްދާލައިގެން ކަސެމީރޯ ކާމިޔާބު ކުރި ލަނޑެކެވެ.\nގްރޫޕް ބީގައި ރޭ ކުޅުނެ އަނެއް މެޗުން ވަނީ ދެ ޓީމު އެއްވަރު ވެފަ އެވެ. ބްރެޒިލްގެ އެސްޓާޑިއޯ އޮލިމްޕިކޯ ސްޓޭޑިއަމްގައި ޕެރޫ އާއި އެކުއަޑޯރު ބައްދަލު ކުރި މެޗު ނިމުނީ 2-2 އިންނެވެ. މި މެޗުގެ ފުރަތަމަ ލަނޑަކީ ޕެރޫގެ ރެނާޓޯ ޓާޕިއާގެ އަތުން ބައިކޮޅަށް ވަތް ލަނޑެކެވެ. ފުރަތަމަ ހާފުގެ އިތުރު ވަގުތުގައި އެކުއާޑޯއަށް ލީޑު ފުޅާ ކޮށްދިނީ ޕްރިސިއާޑޯ އެވެ.\nނަމަވެސް ދެވަނަ ހާފު ފެށިގެން މެޗުގެ 49 ވަނަ މިނެޓުގައި ލެޕަޑުލާ ވަނީ ޕެރޫ އަށް ގޯލެއް ޖަހައިދީފަ އެވެ. ޕެރޫއަށް ނަތީޖާ ހަމަހަމަ ކޮށްދިނީ އެންޑްރީ ކަރިއޯ އެވެ. މި މެޗުގައި ގިނައިރު ބޯޅާ ހިފަހައްޓައިގެން މޮޅަށް ކުޅުނީ އެކުއާޑޯއިންނެވެ.\nމި ނަތީޖާ ތަކާއެކު ބާކީ އެއް މެޗު އޮއްވާ ބްރެޒިލް ވަނީ ގްރޫޕްގެ އެއް ވަނައިގައި ކުއާޓާ ފައިނަލް ކަށަވަރު ކޮށްފަ އެވެ. ކުޅުނު ތިން މެޗުން މޮޅުވެ ބްރެޒިލް އަށް ނުވަ ޕޮއިންޓް ލިބިފައިވެ އެވެ. ދެ ވަނައިގައި ކޮލަމްބިއާ އޮތީ ހަތަރު ޕޮއިންޓާއި އެކު ފައިދާ ގޯލުގެ ގޮތުން ޕެރޫއަށްވުރެ މަތިވުމުންނެވެ. މިއަދު ފަތިހު ބްރެޒިލް އާއި ބައްދަލު ކުރީ އެ ޓީމުގެ ގްރޫޕް ސްޓޭޖް ފަހު މެޗުގަ އެވެ. ކޮލަމްބިއާ އަށް ވެސް ވަނީ މުބާރާތުގެ ކުއާޓާ ފައިންލަ ކަށަވަރު ވެފަ އެވެ. ޕެރޫ އެކުއާޑޮ އަދި ވެނެޒުއެލާ ވާދަ ކުރަނީ ތިން ވަނަ އަދި ހަތަރު ވަނައިގައި ހިމެނިގެން ދެވަނަ ބުރަށް ދަތުރު ކުރުމަށެވެ. ވެނެޒުއޭލާ އާއި އެކުއާޑޯ އަށް ދެ ޕޮއިންޓް ލިބިފައި ވާއިރު ވެނެޒުއޭލާ ގްރޫޕްގެ ފުލުގައި އޮތީ ބައިކޮޅަށް ގިނަ ގޯލު ވަނުމުންނެވެ.\nބްރެޒިލް ޕެރޫ ވެނެޒުއެލާ + ކޯޕާ އެމެރިކާ


Celta Vigo balikoh Barca thaavaluge kuriah\nސެލްޓަ ވީގޯ ބަލިކޮށް ބާސާ ތާވަލުގެ ކުރިއަށް\n-4weeks ago 1 - އަމީން\nސްޕެނިޝް ލީގުގައި ރޭ ބާސެލޯނާ އަދި ސެލްޓަ ވީގޯ ވާދަކުރި މެޗް 3-0 ކާމިޔާބުކޮށް ބާސެލޯނާ ތާވަލުގެ ކުރިއަށް ޖެހިލައިފިއެވެ.\nމެޗުގެ 11 ވަނަ މިނެޓުގައި ބާސެލޯނާއަށް ލީޑް ނަގައިދިނީ 17 އަހަރުގެ އަންސޫ ފާތީ އެވެ. މިއާއެކު ލީގުގައި އޭނާ ބާސެލޯނާއަށް ޖަހައިދިން ގޯލުގެ އަދަދު ވަނީ 10 އަކަށް އަރާފައެވެ. މިއީ ސްޕެނީޝް ލީގުގައި 17 އަހަރުގެ ކުޅުންތެރިޔަކު ބާސެލޯނާއަށް 10 ގޯލް ޖަހައިދިން ދެވަނަ ފަހަރެވެ. ފާތީގެ އިތުރުން މި ރެކޯޑް ހެދި އަނެއް ކުޅުންތެރިޔަކީ ބޯޖަންއެވެ.\nފުރަތަމަ ހާފް ނިމިގެން ދިޔައިރު ބާސެލޯނާގެ ފަރާތުން އެދެވޭ ކުޅުމެއް ފެނިގެން ގޮސްފައިނުވާއިރު ހާފް ނިމެން ކައިރި ވެފައިވަނިކޮށް އެޓީމުގެ ޑިފެންޑަރ ލެންގްލޭ އަށް ވަނީ ދެ ރީނދޫ ކާޑު ހަމަވުމުގެ ރަތް ކާޑު ދައްކާ ދަނޑުން ފޮނުވާލާފައެވެ.\nބާސެލޯނާގެ ދެވަނަ ގޯލަކީ ސެލްޓަ ވީގޯގެ ޑިފެންޑަރުންގެ ކައިރިން މެސީ ދެމިގަނެގެން ފޮނުވާލި ހަމަލާއެއް އިދިކޮޅު ކުޅުންތެރިޔާ އަތުން ބައިކޮޅަށް ވައިން ގޯލެކެވެ. ދެވަނަ ހާފުގެ އިތުރުގަޑީގައި ބާސެލޯނާގެ ތިންވަނަ ގޯލް ޖަހައިދިނީ ސާޖިއޯ ރޮބޭޓޯ އެވެ.\nކޯމަންގެ އިރުޝާދުގެ ދަށުން މި ސީޒަނައި ކުރިމަތިލި ބާސެލޯނާ ލީގުގައި ކުޅުނު ދެމެޗުން މޮޅުވެ އޮތީ ތާވަލުގެ ފަސް ވަނައިގައެވެ.\nޔުވެންޓަސް ބަލިކޮށް ބާސާ ގްރޫޕުގެ އެއްވަނައަށް 12days ago\nފަސް ގޯލު ޖަހާ ޔުނައިޓެޑުން ފެންވަރު ދައްކާލައިފި02 days ago\nފަހު ވަގުތު ޖެހި ގޯލުތަކާއެކު ރެއާލް މެޑްރިޑް ސަލާމަތްވެއްޖެ 13days ago\nކްލަބުގެ 10،000ވަނަ ގޯލާއެކު ލިވަޕޫލްއަށް ފަސޭހަ މޮޅެއް03 days ago\nބާސެލޯނާގެ ރައީސް ބާޓެމޮއުގެ އިސްތިއުފާ، ސަޕޯޓަރުންނަށް އުފާވެރި ހަބަރެއް 13days ago\nކޮވިޑުގެ ސަބަބުން ބަލިކަށިވެފައޮތް ޝަކްތާއިން ރެއާލް މެޑްރިޑް ބަލިކޮށްފި01 week ago\nމެކްޓޮމިނޭ ފުރަތަމަ ހާފް ކުޅުނީ ''އެއް ލޮލުން'': ސޯލްޝާ31 week ago\nޕީޓާ ޗެކް ޗެލްސީ ސްކޮޑުގައި ހިމަނައިފި01 week ago


Hulhu Hukurah Eh Hafthaa: Rayyithunge Haalathah Badhaleh Naadhey\nހުޅުހުކުރަށް އެއް ހަފްތާ: ރައްޔިތުންގެ ހާލަތަށް ބަދަލެއް ނާދޭ\n2 މަސް, 1 ހަފްތާ,5ދުވަސް,5ގަޑި, 31 މިނެޓް, 33 ސިކުންތު ކުރިން 1200މަރިޔަމް އިސްއާދާ\nހ.ތިލަފުށީގޭގައި ހުރި ކެމިކަލް ގުދަނެއްގައި ރޯވެ އެތައް ބައެއްގެ ދިރިއުޅުން ހުއްޓުމަކަށް އައެވެ. މީގެ ހަފްތާއެއް ކުރިން ހިނގި އެ ހާދިސާގައި އެތައް ބަޔަކު ދިރިއުޅުމަށް ކުރަމުން އައި އުއްމީދުތައް އަދާ އަޅިއަށް ވެގެން ދިޔައެވެ. ދިރިއުޅުން އާރާސްތުކުރުމަށް ކުރަމުން އައި ބުރަ މަސައްކަތުގައި ފުލުސްޓޮޕް ޖެހުނީ މަދު ސިކުންތުކޮޅެއްގެ ތެރޭގައެވެ.\nއަނބިންނާ ފިރިންނާ ދަރިންނާ އެކު އުފާވެރި ދިރިއުޅުމެއް ހޯދަން ކުރަމުން އައި މަސައްކަތުގެ ހުޅުކޮޅު ނިވި މުޅި ހަޔާތް އަނދިރި ވެގެން ދިޔައީ ގުދަނެއްގައި ރޯވި ބޮޑު ހުޅާއެކުއެވެ. ގ. އަބަދަށް ފެހި މަގާ އަދި އިންވެގެން ހުރި ބައެއް ގޯޅިތަކަށް ހުޅުގެ ސަބަބުގެ އަލިވެގެން ދިޔަޔަސް އެ ހުޅު ވެގެން ދިޔައީ އެތައް ބައެއްގެ ދިރިއުޅުން އަނދިރި ކޮށްލި އަލިފާނަކަށެވެ.\nސެޕްޓެމްބަރު ވިހި ވަނަ ދުވަހުގެ ރޭ ހިނގި އަލިފާނުގެ ހާދިސާގައި ފަސް ސަތޭކައަށް ވުރެ ގިނަ މީހުން ހާލުގައި ޖެހިގެން ރަޖިސްޓްރީ ވެފައި ވާކަމަށް ނޭޝަނަލް ޑިޒާސްޓަރ މެނޭޖްމަންޓު އޮތޯރިޓީން މައުލޫމާތު ދިފައިވެއެވެ. އެއިން ކޮންމެ މީހަކީ ވަންނާނެ ބޯހިޔާވަހިކަމެއް ނެތި އުނު އޮރިޔާން ހިޔާކޮށްލާނެ ފޭރާމެއްހާ މިންވަރުވެސް އެ ވަގުތު ނެތް މީހުންނެވެ.\nބަނޑު ފުރާ މުއްތި ކުރާނެ އެއްވެސް ވަޞީލަތެއްވެސް ނެތި މަގުމަތީގައި އެމީހުން ގަނޑިތައް ގުނަމުން ދިޔައީ ސަރުކާރުން އެމީހުންނަށް އެހީތެރިކަމުގެ އަތެއް ފޯރުކޮށްދޭނެ އިރެއްގެ އިންތިޒާރުގައެވެ. އަލިފާން ހިނގިތާ ހަތަރު ވަރަކަށް ގަޑި އިރުފަހުން ހާލުގައި ޖެހުނު މީހުންނަށް ވަގުތީ ބޯހިޔަލެއްގެ ގޮތުގައި ކަލާފާނު ސްކޫލު ހަމަޖެއްސިއެވެ. ނަމަވެސް އެ ނަސީބު ވެސް ލިބުނީ ވަކި ބަޔަކަށެވެ.\nހާލުގައި ޖެހުނު ފަރާތްތަކުގެ ތެރެއިން ބައެއް މީހުންނަށް ތަކުލީފުތަކަކާ ކުރިމަތިލާން ޖެހި ސަރުކާރުގެ އެއް މުއައްސަސާއިން އަނެއް މުއައްސަސާއިން ކަންކަން ހަމަޖެހުމަށް ދުވަން ޖެހުނެވެ. ނިކަމެތި ވެފައި ތިބި ހާލު އެރައްޔިތުން ސަރުކާރުގެ އެއް މުއައްސާގެ ދޮރުބުޑުން އަނެއް މުއައްސަސާގެ ދޮރު ބުޑަށް ދުވެ ދުވެ ތިބީ ސަރުކާރުން އެމިހުންނަށް އެހީގެ އަތެއް ދިއްކޮލާނެ ބަޔަކު ވޭތޯއެވެ.\nނަމަވެސް އެ ހާދިސާއަށް ހަފްތާއެއް ވެގެން ދިޔައިރުވެސް އަދިވެސް ދިރިއުޅުމުގައި ދާއިމީ ހައްލެއް އެއިން އެއްވެސް އާއިލާއަކަށް ލިބިފައި ނެތެވެ. އަދި ދާއިމީ ހައްލު ނުލިބިގެން ބައެއް މީހުން ތިބި އިރު އަދި ވަގުތީ ހައްލެއްވެސް ނުލިބި ތިބި މީހުންގެ އަދަދު މަދެއް ނޫނެވެ.\nސަރުކާރުގައި އެ ޤާބިލުކަން ނެތީ ކަމަށްވެސް ބައެއް ފަރާތްތަކުން ބުނަމުން ގެންދެއެވެ. ނަމަވެސް ސަރުކާރުގައި ޤަބިލުކަން ނެތަސް ވިހި ސައުވީސް މީހުން ގޮވައިގެން ތަގުރީރުކުރަން ޤައުމުގެ ވަލިއްޔުލް އަމުރަށް އެބަ ވަޑައިގެންނެވޭތާއެވެ.\nކޮންމެ އަކަސް ހިނގި އެ ނުރައްކާތެރި ހާދިސާއަށް ހަފްތާއެއް ވެގެން ދިޔައިރު އަދިވެސް ހާލުގައި ޖެހުނު ރައްޔިތުން ތިބީ ހަމަ ވަރަށް ހާލުަގއެވ. ވަގުތީ ބޯހިޔާ ވަހި ކަމުގައި ތިބި އިރު ކެއިން ބުއިމަށް ބޮލަކަށް ސަރުކާރުން ދެނި ދުއިސައްތައެއް ހާ ރުފިޔާއެވެ. އެއީ ދުވާލަކަށެވެ.\nކެއިން ބުއިމުގެ ކަންކަން ދުއިސއްތަ ރުފިޔާއިން މުޅި ދުވަހަށް ހަމަ ޖައްސާނީ ކިހިނަކުން ބާއޭ ހިތަސް އަރައެވެ. ޖަޒީރާ ރާއްޖެއަށް ބަޔަކު ގެނެޔަސް ތަކެތީގެ އަގު ދަށެއް ނުޥޭ ވިއްޔާއެވެ. ދުއި ސައްތަ ރުފިޔާއިން މުސްކުޅިން ބުނެ އުޅޭހެން ބޯވައެއްވެސް ނުނެގޭނެއެވެ.\nދެން އޮތީ ލާން ގެންގުޅުނު އަންނައުނުގެ ވާހަކައެވެ. ހާލުގައި ޖެހުނު މީހުންގެ ތެރޭގައި އޮފީސްތަކުގައި ވަޒީފާއަދާ ކުރާ ފަރާތްތައް އުޅއިރު އެމީހުންގެ އުނު އޮރިޔާން ހިޔާ ކޮށްލަން ކާނެ ހެޔޮވަރު ހެނދުމެއް ހާ މިންވަރުވެސް ނެތެނެވެ.\nނަމަވެސް އެންޑީއެމްއޭއިން ބުނެފައިވަނީ ހާލުަގއި ޖެހުނު ކޮންމެ ރައްޔިތަކަށްވެސް އެހީތެރިވެދެ ކަމަށެވެ. މިކަން އޮތް ގޮތް ބަލަލިއިރު އެއީ ވަކި ފޯމެއް ފުރާ ވަކި އުޞުލެއްގެ ތެރެއިން އެކަންކަން ކޮށްފައިވާ ނަމައެވެ.\nނަމަވެސް މިފަދަ ހާލަތެއްގައި ތިބި ބަޔަކަސް އެއް ތަނުން އަނެއްތަނުން ފޯމު ފުރަމުން ދުވުމަކީ ފަސޭހަކަމަކަށް ވާނެބާއެވެ؟\nއެހެންކަމުގައި ވަނީ ނަމަ ފޯމު ފުރާ ތައްގަޑު ޖަހާ ހަދަން ކަނޑައެޅު އެ ޤަވާއިދަކީ އެއީ ހާލުގައި ޖެހުނު މީހުން އިތުރަށް ހާލުގައި ޖައްސާ ނިކަމެތިކުރަން އެކުލަވާލި ޤަވާއިދެއް ކަމަށް ގިނަ ބަޔަކު ބުނެއެވެ.\nރައްޔިތުންގެ ކަންކަން ކައިރިން ބައްލަވާ އެ ރައްޔިތުންގެ ހާލަތު ބަދަލުކޮށްދެއްވާނެ ކަމަށާ އެ ރައްޔިތުންނަށް އެހީވާން ހުޅުވާލި ފަންޑު ފޮށިތައް ބަންދު ކުރަން ރައީސް އިބްރާހިމު މުހައްމަދު ޞޯލިހު ވިދާޅުވިއެވެ.\nނަމަވެސް ފެންނަ މަންޒަރު ވަރަށް ތަފާތެވެ. ހަފްތާއެއް ވެގެން ދިޔައިރު ވެސް ތި ވިދާޅުވާ ސަރުކާރު އަދި ދެލޯ ރަގަޅަށް ނުހުޅެވެއެވެ. ހާލުގައި ޖެހުނު މީހުން ގަނަ ތެޅެނީއެވެ.\n32 ބިލިއަނެއް ކައި ހުސްކޮށްލިއިރު ރައްޔިތުންނަށް ބައި ރުފިޔާއެއްވެސް ހޭދަ ނުކުރެވުނު ބަޔަކަށް އަދި ހާލުގައި ޖެހިފައި ތިބި ބަޔަކަށް އެހީ ވެދެވިދާނެ ކަމަށް ބުއްދި ހަމަ ޖެހޭ މީހަކު ޤަބޫލު ނުކުރާނެ ކަން ކަށަވަރެވެ.\nކޮންމެ އަކަސް ކަން މިހެން އޮތްއިރު އަލިފާނުގެ ހާދިސާގެ ޒިންމާ ވެސް ނަގަން ޖެހުނީ އާއްމު ރައްޔިތުންނަށެވެ. އަހަނ ވާނީވެސް އެހެންތާއެވެ. ޕްލޭނިން މިނިސްޓަރް ވިދާޅުވެފައިވަނީ އެކަމުގެ ޒިންމާ ނަގަން ޖެހޭނީ ދައުލަތް ކަމަށާ ދައުލަތަކީ ރައްޔިތުން ކަމަށެވެ.\nއެހެންކަމުގައިވަނީ ނަމަ ރައްޔިތުން ކީއްކުރަން ހޮވާފައި ހުރި ވެރިއެއްބާ؟ ރައްޔިތުންނަށް ފެންނަ ގޮތަކަށް ޤައުމު ހިންގީމާވެސް އެހެންނަމަ ރަގަޅުވާން ޖެހެނެތާއެވެ؟\nކޮންމެ އަކަސް ހުޅުހުކުރުގެ އެ ނުރައްކާތެރި ހާދިސާއަށް އެއް ހަފްތާވީއެވެ. ހާލުގައި ޖެހުނު ރައްޔިތުން ހަމަ އެ ޙާލެއްގައެވެ. ޤައުމުގެ ރައީސް ރިކޯޑެއް ހައްދަވަން އެމެރިކާގައެވެ. ބަންޑަރަ ނައިބު ރޭސިން މުބާރާތެއް ބައްލަވަން ސިންގަޕޯގައެވެ. މަޖިލިސް ރައީސް ޗުއްޓި ދަތުރުފުޅެއްގައި ލަންޑަންގައެވެ. ނިކަމެތި ރައްޔިތުން ހަނާ ހުނި ވަނީއެވެ. ވެރިން ބިރަކާ ނުލާ މަޖާކުރުމުގައެވެ.\nހ. ތިލަ ފުށީގޭގައި ހިނގި އަލިފާނުގެ ހާދިސާ


BREAKING NEWS : Idhikolhu Faraiythakun 16 Vana Dhuvahu Ehvun Baavany Sarukaaru Vataalan - PPM - Vaguthu\nއިދިކޮޅު ފަރާތްތަކުން 16 ވަނަ ދުވަހު އެއްވުން ބާއްވަނީ ސަރުކާރު ވައްޓާލަން - ޕީޕީއެމް\nމުޒާހަރާ ކުރިއަށްދާ ސަރަހައްދުގައި ފުލުހުން ހަރަކާތްތެރިވަނީ - ވަގުތު އިމޭޖެސް: އިބްރާހިމް ޝާބިލް\nރާއްޖޭގައި ކުއްލި ނުރައްކަލުގެ ހާލަތު ގުޅިފައިވާ އިދިކޮޅު ޕާޓީ ތަކުން މިމަހު 16 ވަނަ ދުވަހު ބޮޑު އެއްވުމެއް ވެރިރަށް މާލޭގައި ބާއްވަނީ ގާނޫނީ ގޮތުން އުފެދިފައިވާ ސަރުކާރު ވައްޓާލުމަށް ކަމަށް ވެރިކަން ކުރާ ޕީޕީއެމް އިން ބުނެފިއެވެ.\n"ވަގުތު" އާއި ވާހަކަ ދައްކަވަމުން ޕީޕީއެމްގެ ސެކެޓަރީ ޖެނަރަލް އަދި ނިލަންދޫ ދާއިރާގެ މަޖިލިސް މެންބަރު ޑރ.އަބްދުﷲ ހަލީލް ވިދާޅުވީ 16 ވަނަ ދުވަހުގެ އެއްވުމަކީ ސަރުކާރު ވައްޓާލުމަަށްޓަކައި އިދިކޮޅު ފަރާތަކުން ކުރިއަށް ގެންދާ ހަރާކާތެއް ކަމަށެވެ.\n"މިހާ ހިސާބަށް އައި އިރުގައި އެބޭފުޅުން އެދަކައްވާ ވާހަތަކާއި އެބޭފުޅުންގެ އަމަލުތަށް ހުރި ގޮތުން އަދި މި ހުރިހާ ކަމަކަށް ރިއާޔަތް ކުރާއިރު ފެނިގެންދަނީ އެބޭފުޅުން ގާނޫނީ ގޮތުން އުފެދިފައިވާ ސަރުކާރު ވައްޓާލަން އުޅުއްވާ މަންޒަރު, އެހެން ކަމުން އެ އެއްވުން ވެގެން ދާނީ ޣައިރު ގާނޫނީ އެއްވުމަކަށް" ހަލީލް ވިދާޅުވިއެވެ.\nހަލީލް ވިދާޅުވީ ގައުމު ހަމަނުޖެހުމަކަށް ވައްޓާލުމަށް އިދިކޮޅު ފަރާތްތަކުން މި ހިންގާ ހަރާކާތް ތަކުގައި ރާއްޖޭގެ އެއްވެސް ރަށަކުން އެއްވެސް ބަޔަކު ބައިވެރި ނުވުމަށް ޕީޕީއެމް އިން ރާއްޖޭގެ ހުރިހާ ރައްޔިތުންނަށް އިލްތިމާސް ކުރާ ކަމަށެވެ.\n" އަޅުގަނޑުމެން ގަބޫލެއް ނުކުރަން މި އެއްވުން ކުރިއަށް ގެންދަން ސަލާމަތީ ބާރު ތަކުން ފުރުސަތު ދޭނެހެން, މާޒީގައި ވެސް ކަން ހިނގި ގޮތް އަޅުގަނޑުމެންނަށް ވަނީ ފެނިފައި " ހަލީލު ވިދާޅުވިއެވެ.\nއިއްޔެ އިދިކޮޅު ފަރާތް ތަކުން ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން މަޑުއްވަރީ ދާއިރާގެ މެމްބަރު މުހައްމަދު އަމީތު ވިދާޅުވީ މި މަހު 16 ވަނަ ދުވަހު ބޭއްވުމަށް ހަމަޖެހިފައިވާ މުޒަހަރާ ކުރިންވެސް ރޭއްވި ގޮތަށް އޮންނާނެ ކަމަށެވެ. އަދި މިހާރުއްސުރެ ރައްރަށުގައި ތިއްބެއްވި އިސްލާހަށް ލޯބި ކުރައްވާ ފަރާތް ތަކުން 16 ވަނަ ދުވަހުގެ ބޮޑު މުޒާހަރާ އަށް މާލެ އައުމަށް ވަނީ ގޮވާލާފައެވެ.\nމާޗް 14, 2018 10:37\nއެއްވުމުގަ ބައިވެރިވާ ހުރިހާ އެންމެން ހައްޔަރުކޮށް ހައްޤު އަދަބު ދިނުމަށް ގޮވާލަން.\nމާޗް 14, 2018 11:10\nއެއްވާ ޟިހުން ހައްޔަރު ކުރުމަކީ ހައްގު އަދަބު ދިނުމެއްނޫން އޭ ނުހައްގުން އަދަބު ދިނުން. މެސީގެ ނަމުގައި ކޮމެންޓ ކުރީ ބޯހަމަ ނުޖެހެޭ މީހެއްކަމށް ފެނޭ\nމާޗް 14, 2018 12:04\nމާޗް 14, 2018 12:12\nވަގުންނަށް ވެސް ހައްގު އަދަބު ދިނުމަށް ގޮވާލަން!!! ނިކަމެތި އަނިޔާ ލިބެމުން ދިޔަ މީހުންގެ ހައްގުގާ އެއްކުރި ލާރިތައްވެސް މި ސަރުކާރުން ދިރުވާލި އޭ.... ފަނޑު ވަގުން\nމާޗް 14, 2018 10:42\nމިއޮށް ހުރިހާ ދުހު މުޒާހަރާ ކުރީ ދެން ވައިވެގެން ކުރާނެ ކަމެއް ނެތިގެންތަ؟\nމާޗް 14, 2018 10:54\nނުވެއްޓޭނެ.ނަސީދު ފިލީމަ އެއީ ސަރުކާރު ވައްޓާލިޔެކިޔާފަ ހުރިހާސަރުކާރެއް ވަޢްޓާލެވޭތަ.\nމާޗް 14, 2018 11:06\nކަލޯ ރިޝްވަތުގެގޮތުގައި ކެއިބައިވަރު މަދުކަމުން މިހާރޫ ކައްޕިއެކޭއެއްގޮތަށް ވަޙީވެސް އަންނަންފެށީ\nމާޗް 14, 2018 11:32\nހަހަހ ހާދަ އަވަހަށް ތި ބިރުން ރޫ ރޫ އަޅަން ފެށީ! ރޮވެނީ ދޯ؟ ރޮވެނީ ރޮވެނީ.. ވެއްޓެނީ.. ވެއްޓެނީ.. ވެއްޓެނީ.. ވެއްޓެނީ.. ކުޑަކުދިން ބޯޑާހާ ގޮތް ތީ..\nމާޗް 14, 2018 11:38\nއައިރު ގާނޫނީ އެއްވުމެއް ތިޔާ. ތިހެން އެއްވާން ހަދަންޔާ އަހަރުމެންވެސް އެއް ވާން ގޖެހުނީމަ މާކަ ރީއްޗެއް ނުވާނެ\nކޮންމެރެޔަކު ވައްޓާ ލަދުކޮބާ 16ގަވެސް ތޮޅިޔައް ދާނީ އިންޝާﷲ\nމާޗް 14, 2018 11:41\nއަހަރެމެން ދާނަން. ކަލޭމެން ބުނާ އެއްޗެއްް އަޑު އަހާނެ އެކަކުވެސް މިގައުމުގަ ނެތް. ވެރިކަން ވެއްޓޭތަން ދެކެން އަހެރެމެން މިތިބީ ކެއްމަދުވެފައި. އަދި ވެރިކަން ވެއްޓިއްޖެއްޔާ މަގުމަތީގައި ނަށާ ބޮނޑިބަތް ބަހާނަން.\nމާޗް 14, 2018 11:45\nއިދިކޮޅުމޯހުންގެ ދައުވަތަކީ ޖަލަށްވަނުމަށްދޭ ދައުވަތެއް. މިހާރުވެސް މިފަދަ ކުށްތަކުގައި ޖަލަށް ލެވިފަިވާ މީހުންގިބަ ޤާސިމްބޭގެ، ނަޝީދުބެގެ އެއްވެސް އަޅާލުމެއްލިބޭތޯ ވިސްނާށެވެ. ލޯބިވާން ދަރިންދޫކޮށް މިމީހުންގެ މަޅީގައި ނުޖެހޭށެވެ. ވެރިކަން މަގުމަތިން ބަދަލްނުވާނެކަން ޤަބޫލްކޮށް މިފަދަ މަޅީގައި ނުޖެހޭށެވެ.\nމާޗް 14, 2018 15:07\nލޯބިވާ ދަރިން ދޫކޮއް މަޅީގަޖެހެން އަންނަންޖެހެނީ މި އަނިޔާވެރިކަން ބޮޑުވީމަ.\nއެދަރިންގެ ކުރިމަގައްޓަކާ. ރަނގަޅު މުސްތަގުބަލެއް ހާދައިދޭން މައިންބަފައިން ބޭނުންވާތީ.... އެކަމު ބަޔަކު ބިރުންތެޅުނަސްތީ ބޮޑުވަރު.\nސޯ ސޮޑް.. ސޯ ރަނޑު\nމާޗް 14, 2018 12:05\nބިރުން ތެޅެނީ ؟؟؟\nމާޗް 14, 2018 12:11\nރާއްޖެތެރޭގެ ފަސްކުޅަދުހަމަނުވާމީހުން މާލެ ގެނައިސް މާލެ ތެރެއަށްދޫކޮށްލައި ތަޅާފޮޅާފައި އަނިޔާލިބުނީމަ ޖިހޭނީރަށަށްދާށެވެ. ޕާޓީގެއިސްލީޑަރުންތިބޭނީ ފިނިކުރި ކޮޓަރީ ގައި އާއްމުރަތްޔެތުން ގޮބޯހައްދައިގެން މުޒާހަތަކަށްނެރޭނެ އަހަރެމެންމުޒާހަރާއަށް ދާނީ މުޒާހަރާއަށް ނިކުންނަ ކޮންމެދުވަހަކަށް =/5000 ރުފިޔާނީމަ އަހަރެމެން އެމްޑީޕީ އަށް ސަޕޯޓް ކުރިޔަސް މަގުމައްޗަށްކަށް ނުނިކުންނާނަން\nމާޗް 14, 2018 12:17\nމާޗް 14, 2018 12:32\nމިއީ ބޭއިންސާފުގެ އިންތިހާ، ހައްލު އަދިވެސް އޮތީ ސުޕްރީމް ކޯޓުގެ އަތްމަތީގައި ކަމަށް ތަމެން މެމްބަރުން ބުނި ނަމަވެސް އެކަން އެގޮތަށް ނުވާނެއެވެ. އެންޓި ޑިފެކްޝަން ބިލް އެއޮތީ ފާސްވެފައެވެ. މާދަމާ ނުވަތަ މިއަދު އެގާނޫނަކަށް ބަދަލު ވެގެން ދާނެއެވެ. އެއިރުން ދެން ތަމެން ގެތެރޭން ކަޓް ފައިސާ ނަގައިގެން ދަ ނަހަލާލު ޕެޓިޝަން ގައި ސޮއި ކޮށް ގެން އެކައުންޓަށް މިލިއަނުން ބަރާ ކުރި މީހުންނަށް ހުންނާނެ ރަނގަޅަށް ރާކަނި މަސްކެވިފައޭ މަމެން ބުނަން ނެތީމު ދޯ. ތަމެން 12 އެތި އެއީ މަމެންނަށް ހަރާމްކޯރުވެފައިވާ އެއްޗެހި ތަކެކޭ ޔޫ އާރ ނޯ ޑޭމް ގުޑް ފޯރ އަވަރ ކަންޓްރީ ޔޫ އާރ ޑޭންޖުރެސް ޑޭންޖުރެސް ޑޭންޖުރެސް...\nވަގަސް ފިލައިގެން އުޅޭ މީހުންތައް އެއްވުމަކަށް ނާދޭތަ1 އެއްވުމަށޤދާންޖެހެނީ ރާއްޖޭގެ ނިކަމތިންތަ1. ނިކަމެތިން ޖަލަށްލީމާ ދޫކޮށްލާކަށް ފިލައިގެންތިބި ވެރިންނެއް ނުގޮވާ. އެހެންވީމާ މަށެއް ތިތަނަކަށްނުދާނަން ޖަލަށްވަންނާކަށް.\nމާޗް 14, 2018 12:53\nއެއްވެސް ރައްޔިތަކު ވެރިކަން ވައްޓާލަން މަސައްކަތް ކުރަންޖެހެނީ ކޮންސަބަބަކާއިތޯ؟؟ ގައުމުގެ މިދައުރިގެ ވެރިމަމުގަ އެއްމެ އަވަސް ސްޕީޑިްގަ ރައްޔިތުންނަށް ބޭނުންވާ ތަރައްގީތަކާއި މަތީތަޢުލީމުފަދަ ފައިދާތައް ކުރިޔަށްދަނީ، ގައުމަށް ޢައްދާރުވެފައިވާ ޚާއިނުންނާއި ޖަލުގައިތިބި އަދި ހުކުމް ތަންފީޒުކުރަމުންދާ ކުށްވެރިން ދޫކޮށްލުމަށް ގޮވާ މާލެއެތެރެ ހަލަބޮލިކޮށް ވިޔަފާރިވެރިންނަށް ގެއްލުންލިބުންނޫން ކަމެއް ތިމުޒާހަރާއިން ނުވާނެ، ވަކިބައެއްގެ އަމިއްލަ ފައިދާއަށް ހާސިލުކުރުމަށް ވެރިކަން ފޭރިގަތުމަށް ނިކަމެތި ރައްޔިތުން މަގުމައްޗަށްނެރެ ލޮޑުކުރުވަނީ، ކަމުގެ ވެރިން ފިނިކޮޓަރީގަ ޓީވީބަލަން، ހެޔޮވިސްނޭ އެއްވެސް ރައްޔިތަކު ތިޖަރީމާގަ ގައިވެރިނުވުމަށް ގޮވާލަން\nމާޗް 14, 2018 13:12\nޖަލަށް ދާން ޖެހުނަސް ވަރިހަމަ މި އަނިޔާވެރިކަން ހައްދު ފަހަނަ އަޅާ ދިޔައީމަ ދެން ޖެހޭނީ ނުކުންނަން.\nމާޗް 14, 2018 13:31\nޥައްޓާލާކައްނޫ އަޑުއުފުއްލަނީ ކަންކަން ރަންގަޅުކުރަން ސަރުކާރައް ވެސް މިސްޓޭކު ހެދޭނެ އެހެންވެގެން\nމާޗް 14, 2018 14:16\nޙަމަނުޖެހުން އުފައްދާ އިދިކޮޅު ހުރިހާ ފަރާތްތައް ހައްޔަރު ކުރުމަށް ސަރުކާރށް ގޮވާލަން.\nމާޗް 14, 2018 14:50\nކުރި ވެސް ދިޔާ. ވަރަށް ހާޅުގަ މަލޭ ގައުޅުނީ މި ފަހަރު ނޫދާނަން. ޢެފަހަރު ވެސް ނިދަވެސް ޖެހުނީ ޔާމިނު ހަދަފައޮތް ރަސްފަނުގައް


ޤާޒީ ހައިލަމް މަޤާމުން ވަކިކުރަން ކޮމިޓީން ފާސްކޮށްފި ޤާޒީ ހައިލަމް މަޤާމުން ވަކިކުރަން ކޮމިޓީން ފާސްކޮށްފި\nޤާޒީ ހައިލަމް މަޤާމުން ވަކިކުރަން ކޮމިޓީން ފާސްކޮށްފި\nކްރިމިނަލް ކޯޓްގެ ޤާޒީ ހައިލަމް\nކްރިމިނަލް ކޯޓްގެ އިސް ޤާޒީ އަޙްމަދު ހައިލަމް މަޤާމުން ވަކިކުރުމަށް ރައްޔިތުންގެ މަޖިލީހުގެ ޖުޑީޝަރީ ކޮމިޓީން ފާސްކޮށްފިއެވެ.\nޤާޒީ ހައިލަމް މަޤާމުން ވަކިކުރުމުގެ މައްސަލަ ޖުޑިޝަރީ ކޮމިޓީއަށް ފޮނުވީ މިއަދު ބޭއްވި މަޖިލީހުގެ ޖަލްސާގައެވެ.\nމިއަދު ބޭއްވި ޖުޑީޝަރީ ކޮމިޓީގެ ބައްދަލުވުމުގައި ޤާޒީ އަޙުމަދު ހައިލަމް މަޤާމުން ވަކިކުރުމަށް ޖުޑީޝަލް ސާރވިސް ކޮމިޝަނުން ނިންމާފައިވަނީ ރަނގަޅަށްކަމަށް ވަނީ ކަނޑައަޅާފައެވެ.\nރޭ ޖޭއެސްސީން ވަނީ އެކޮމިޝަނުން ބަލަމުންދާ ސުލޫކީ މައްސަލަ ހައިލަމްގެ މައްޗަށް ސާބިތުވާކަމަށް ނިންމާފައެވެ. ސުލޫކީ މައްސަލައަކާއި ގުޅިގެން ހައިލަމް މިހާތަނަށް ހުންނެވީ ސަސްޕެންޑްކޮށްފައެވެ. އޭނާ ސަސްޕެންޑްކޮށްފައި ހުރީ ނަސްރުގެ ދުވަހުގެ ތަހުނިޔާ ކިއުމަށް މެސެޖެއްގެ ގޮތުގައި ވައިބާ ގްރޫޕަކަށް ފޮނުއްވި ފޮޓޯއެއްގެ މައްސަލައގައެވެ.\nއެފޮޓޯގައި ދައްކުވައިދީފައި ވަނީ ރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙާއި، ރައްޔިތުންގެ މަޖިލީހުގެ ރައީސް، އަދި ކުރީގެ ރައީސް މުޙައްމަދު ނަޝީދުގެ ކަރުފުޅުގައި ޗޭނުޖަހާ ދަމާފައި ގެންދާ މަންޒަރެވެ.\nޤާޟީ ހައިލަމްގެ ސުލޫކީ މައްސަލަ ބަލަން ނިންމައި ޖޭއެސްސީއަށް ޙާޒިރުވުމަށް އެންގުމުން އެ ކޮމިޝަނަށް ޙާޒިރުވެވަޑައިގަތުމަށް އުޒުރުވެވަޑައިގަންނަވާކަން ސިޓީއަކުން ހައިލަމް ވަނީ އަންގަވާފައެވެ. އަދި އެ ކޮމިޝަނަށް ހާޟިރުނުވުމަށް ހައިލަމް ދީފައިވާ ސަބަބަކީ މަޤުބޫލު ސަބަބެއްކަމަށް ޤަބޫލުކުރެވޭ ސަބަބެއް ނޫންކަމަށް ޖޭއެސްސީން ވަނީ ހާމަކޮށްފައެވެ.\nދިވެހިރާއްޖެއަކީ އިންސާނީ ޙައްގުތައް ކަށަވަރުކުރުމަށް އެންމެ ބޮޑަށް މަސައްކަތް ކުރާ އެއް ޤައުމު: ޔޫއެންޑީޕީ\nރާއްޖެ ތަރައްޤީ ކުރާނީ، ރައްޔިތުން އެދޭގޮތަށް، ރައްޔިތުންނަށް އިޚްތިޔާރާއި ބާރުތައް ދީގެން - ރައީސް


Salman Khan aai Tholhegen Mi Bollywoodge Tharin Career Fundu Fundu? - Vaguthu\nސަލްމާން ޚާންއާއި ތޮޅެގެން ބޮލީވުޑްގެ މި ތަރިންގެ ކެރިއާ ފުނޑުފުނޑު؟\n1 އަހަރު ކުރިން ( މާޗް 5, 2018 )\nސަލްމާން ޚާންއަކީ ބޮލީވުޑްގެ އެއް އަަތެވެ. އަދި އިންޑިއާއަށް ބަލާއިރުވެސް އޭނާއަކީ ،ބާރުގަދަ ޝަހުސިއްޔަތެކެވެ. އޭނާއަކީ ފިލްމީ ދާއިރާއަށް ބަޔަކު ނެރެދިން މީހެކެވެ. އެހެން ނަމަވެސް ބައެއް ބޮލީވުޑްގެ ތަރިން އޭނާއާ މައްސަލަ ޖެހޭ ހިސާބުން އެ މީހުންގެ ކެރިއަރު ފުނޑުފުނޑުވާ ހިސާބަަށް ދެއެވެ. އޭގެ ތެރޭގައި ހިމެނޭ ބައެއް ތަރިންނަށް ބަލާލަމާ ހިނގާށެވެ.\nއަރިޖީތް ސިންގއަކީ ލޯބިގެ ލަވަތައް ކިޔުމުގައި އެފަދަ ދެވަނައެއް ނެތް ތަރިއެކެވެ. އޭނާއާ ސަލްމާން އާއި މައްސަލަ ޖެހުނީ ސަލްމާން އާއި ދިމާލަށް އެވޯޑް ހަފްލާއެއްގެ ތެރެއިން އަރިޖީތްއަށް ބުނެވުނު އެއްޗަކުންނެވެ. އޭގެ ފަހުން ސަލްމާން ކުޅޭ އެއްވެސް ފިލްމަކުން އަރިޖީތަށް ލަވަކިޔުމުގެ ފުރުސަތު ނުލިބެއެވެ. އެ ފުރުސަތު ލިބުނަސް ސަލްމާން އެކަން ހުއްޓުވާލައެވެ. އަދި އެހެން މީހެއް ލައްވާ އެ ފިލްމަށް އެ ލަަކިޔުއްވާ ވަރު ކުރުވައެވެ. އަރިޖީތް އެކަމާއި މައާފަށް އެދުނު ނަމަވެސް، ސަލްމާން އެއަށް ޖަވާބުދެއްވީ ސުވާލަކުންނެވެ. ސަލްމާން އަހަނީ އަރިޖީތަކީ ކާކުތޯއެވެ.\nއިންޑިއާގެ އެކްޓްރެސްއެއްކަމަށްވާ ރެނުކާ ޝަހޭން ސަލްމާންއާ ދިމާލަށް އެއްްޗެހި ކިޔާފައި ވަނީ 1998 ވަނަ އަހަރު ޖޯދުޕޫރުގައި ޖަނަވާރުގެ ބާވަތެއް ކަމަށްވާ ޗިންކާރާތަކެއް މަރާލައި އެ ޖަނަވާރުތައް ކެއްކި ދެ މައްސަލައާ ގުޅިގެންނެވެ. މީސްމީޑިޔާ މެދުވެރުކޮށް ރެނުކާ އެކަމާއި ގުޅޭގޮތުން ވާހަކަދެއްކިއެވެ. ބޮލީވުޑްގެ ގިނަ ތަރިން ސަލްމާންގެ އެ މައްސަލައާ ގުޅިގެން ތިބީ އަނގަމަޑުން ލައިގެންނެވެ. އެހެން ނަމަވެސް ރެނުކާއަކަށް އެކަމެއް ނުކުރެވުނެވެ.\nސަލްމާން އާއި ރަންބީރް ކަޕޫރާ ދެމީހުން ހަތުރުންނަށްވެފައި ވަނީ ރަންބީރް ކެޓްރީނާއާ ލޯބީގެ ގޮތުން ގުޅުނު ފަހުންނެވެ. އޭގެ ފަހުން ސަލްމާން އާއި ރަންބީރު ދެ މީހުން ދެމީހުންނަށް ބަލާވެސް ނުލާކަމަށް ވެއެވެ.\nލަވަކިޔުންތެރިޔާ ސޯނާ މޮހަޕްޓްރާއާ ސަލްމާން އާ މައްސަލަ ޖެހުނީ ލަވައެއް ހަދަން ޖެހޭ ގޮތާއި ގުޅޭގޮތުންނެވެ. އެކަމާއި ގުޅޭގޮތުން ސޯނާ ވަނީ މީސްމީޑިޔާގައިވެސް ވާހަކަދައްކާފައެވެ. އޭގެ ފަހުން ދެ ތަރިން ތިބީ މައްސަލަ ޖެހިފައެވެ.\nޕްރިޔަންކާގެ ކޮއްކޮގެ ކައިވެނި ކެންސަލް ކުރި ސަބަބު ހާމަކޮށްފި\nމާޗް 5, 2018 17:31\nފުނޑު ފުނޑު ވީ އެެއްމެ މީހެއްގެ ވާހަކަ އިނީ. ލިޔަންޏާ ލިޔާނީ ރަނގަޅައް ދަސް ކޮއްގެން. ތަނެއްގަ އެއްޗެއް އޮވެގެން ކޮޕީކުރަންޏާ ތިކަހަލަ ލަނޑުވެސް ލިބޭނެ.\nމާޗް 6, 2018 12:21\nސަލްމާންޚާނާ ޖައްސާލައިގެން ވަގުތު ނޫހުން ތިހެން އުޅެނިކޮށް ވަގުތު ނޫސް ފުނޑުފުނޑުވެދާނެ.


Mivaguthu test kit huree 4000 test hedheyvarah\nސާމްޕަލް ނެގުމުގައި ހަރަކާތްތެރިވަނީ---\nމިވަގުތު ޓެސްޓު ކިޓު ހުރީ 4000 ޓެސްޓު ހެދޭ ވަރަށް\n02 ސެޕްޓެމްބަރ 2020 - 23:16:11\nރާއްޖޭގައި މިހާރު ބާކީ ހުރީ 4000 ޓެސްޓް ކިޓް ކަމަށް ހެލްތު އިމަޖެންސީ އޮޕަރޭޝަން ސެންޓަރުގެ ތަރުޖަމާން ޑރ. ނަޒްލާ ރަފީގު ވިދާޅުވެއްޖެއެވެ.\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) ގައި މިރޭ ބޭއްވި ނޫސްވެރިންގެ ބައްދަލުވުމުގައި ޑރ.ނަޒްލާ ވިދާޅުވީ މިވަގުތު ކޮވިޑް19 އަށް ޓެސްޓު ކުރުމަށް މިވަގުތު ހުރީ 4000 ޓެސްޓު ކުރެވޭ ވަރަށް ކަމަށެވެ. އެއީ 4000 ޓެސްޓު ކިޓު ކަމަށް ނަޒްލާ ވިދާޅުވިއެވެ.\nނަޒްލާ ވިދާޅުވީ އިތުރު ޓެސްޓޫ ކިޓުތައް ގެނައުމާށް މަސައްކަތް ކުރަމުންގެންދާ ކަމަށެވެ. އެގޮތުން މާދަމާ އިތުރު ޓެސްޓު ކިޓު ލިބޭނެ ކަމަށް ނަޒްލާ ވިދާޅުވިއެވެ.\nނަޒްލާ ވިދާޅުވީ މިމަހުގެ5ވަނަ ދުވަހު 60،000 ޓެސްޓު ކިޓު ރާއްޖެއަށް ލިބޭނެ ކަމަށެވެ. އެއީ ޗައިނާ އިން ދޭ 40،000 ޓެސްޓު ކިޓާ އެމެރިކާއިން ދޭ 20،000 ޓެސްޓު ކިޓު ކަމަށް ނަޒްލާ ވިދާޅުވިއެވެ.\nމީގެ އިތުރުން ނަޒްލާ ވިދާޅުވީ 12000ޖީން އެކްސްޕާޓް ކާޓްރިޖް މިވަގުތު އެބަހުރި ކަމަށެވެ.އަދި ޖީން އެކސްޕާޓް މެޝިންތައް މިވަގުތު ހުރީ އައްޑޫ އިކުއިޓޯރިއަލް ހޮސްޕިޓަލްގައާއި ރ އުނގޫފާރު ހޮސްޕިޓަލްގައާއި ބ އޭދަފުށީ ހޮސްޕިޓަލްގައާއި ގދ ތިނަދޫ އަބްދުއްސަމަދު މެމޯރިއަލް ހޮސްޕިޓަލްގެ އިތުރުން ލ ގަމު ރީޖަނަލް ހޮސްޕިޓަލްގައި ކަމަށް ނަޒްލާ ވިދާޅުވިއެވެ.\nނަޒްލާ ވިދާޅުވީ މިހާތަނަށް 115727 (އެއްލައްކަ ފަނަރަހާސް ހަތް ސަތޭކަ ހަތާވީސް) ސާމްޕަލް ޓޭސްޓު ކުރެވިފައި ވާކަމަށާ އޭގެ ތެރެއިން 1140 މީހުން ވަނީ ޕޮޒިޓިވްވެފައި ކަމަށެވެ. އަދި ޕެންޑީން 296 ސާމްޕަލް އެބަހުރި ކަމަށާ މިއަދު 1546 ސާމްޕަލް ނެގުނު ކަމަށް ނަޒްލާ ވިދާޅުވިއެވެ.\nނަޒްލާ ވިދާޅުވީ ޓެސްޓް ކުރުމުގައި އެއްވެސް ދައްޗެއް ނެތި އެކަން ކުރިއަށް ގެންދެވޭނެ ކަމަށެވެ.\nނަޒްލާ ވިދާޅުވީ ދުނިޔޭގައި ހަލުވިކަމާއެކު ކޮވިޑް ފެތުރެމުން އަންނައިރު ދުނިޔޭގައި ވެސް ޓެސްޓް ކިޓްތަކަށް ޑިމާންޑް ބޮޑު ކަމަށާއި އެހެންކަމުން އެތަކެތި ލިބެނީ ވަރަށް ލިމިޓެޑްކޮށް ކަމަށް ނަޒްލާ މީގެ ކުރިން ވިދާޅު ވެފައިވެއެވެ. އަދި އެތަކެތި އެއްވެސް ދައްޗެއް ނެތި ރާއްޖެއަށް ހޯދުމަށް މަސައްކަތް ކުރަމުންދާ ކަމަށްވެސް ނަޒްލާ ވަނީ ވިދާޅުވެފައެވެ.\nރާއްޖޭގައި ހަލުވި ކަމާއިއެކު ކޮވިޑް19 ފެތުރެމުން އަންނަ އިރު މިއަދުވެސް ވަނީ 137 މީހުން ޕޮޒިޓިވް ވެފައެވެ. އޭގެ ތެރޭގައިވެސް ގިނައަދަދެއްގެ ދިވެހިން ހިމެނެއެވެ.


ސިޙްރުގެ ބަލި ފެތުރެނީ ކީއްވެ؟؟ — Ihavandhoo.com\nސިޙްރުގެ ބަލި ފެތުރެނީ ކީއްވެ؟؟\n17 ޖުލައި 20180ހުސައިން ރީޙާން\nސިޙްރަކީ މާތްﷲ ޙަރާމް ކުރެއްވި ބޮޑު ހަތް ފާފަތަކުގެތެރެއިން ބޮޑުވެގެންވާ ފާފައެކެވެ. ޝިރުކުގެ ނުބައި ފާފަޔަށްފަހު އެންމެ ނުބައިކަން ބޮޑުވެގެންވަނީވެސް މިނުބައި ފާފައެވެ. ނަމަވެސް މި ދިވެހިރާއްޖެއަކީ "ސިޙްރު ބަލި "ވަރަށް ބޮޑު ޤައުމެކެވެ. މިދިވެހި ރާއްޖޭގައި ސިޔާސީ ކަމެއް ހިނގާނަމަ ސިޙްރެވެ. ފުޓުބޯޅަ މެޗެއްނަމަ މޮޅުވުމަށްވެސް ސިޙްރެވެ. މީހަކާއި ކައިވެނި ކުރުމަށް ބޭނުންވެއްޖެނަމަ އެކަމަށްވެސް ސިޙްރެވެ. ސިޙްރުހެދުމުގެ ނުބައިކަމުގެ ވާހަކަ ދީނީ ޢިލްމުވެރިން އަބަދުވެސް ދައްކައެވެ. ނަމަވެސް ބަލިވެއްޖެނަމަ ނުވަތަ ސިޙްރާއި ޙަސަދައިން ސަލާމަތްވުމަށްވެސް ދިވެހިންގެ ގިނަމީހުން ހަދަނީ ސިޙްރެވެ. ބުއްދިއެއް ހުރި މީހެއްނަމަ ޤަބޫލުކުރަންޖެހޭ ޙަޤީޤަތަކީ އަލިފާނުން އަލިފާނެއް ނުނިއްވޭނެކަމެވެ. ހަމަ އެފަދައިން ސިޙްރުން ސިޙްރު ރަނގަޅެއް ނުކުރެވޭނެއެވެ.\nރާއްޖޭގައި މިބަލި ޢާއްމުވެފައިވާއިރު އިހަވަންދޫގައިވެސް މިބަލިވަނީ ޢާއްމުވެފައެވެ. އިސްލާމީ ޢަޤީދާ ބަލިކަށިވުމުގެ ސަބަބުން މި ބަލި ފެތުރޭ މިންވަރު ދަނީ ދުވަހެއް ދުވަހަކަށް ގިނަވަމުންނެވެ. ޒަމާން ބަދަލުވެ ގަލަމުންނާއި ފާޑު ފާޑުގެ ދެލިން ސިޙްރު ލިޔުން މަޑުޖެހި މަސްނުވީ ސިކުނޑީގެ(ކޮމްޕިއުޓަރ) އެހީގައި އެތަކެތި ޕުރިންޓްކުރެވި ގޭގޭގެ ކަންކަނުގަޔާއި އަސްކަނިފަދަ ތަންތަނުގައި ވަޅުލާންފަށައިފިއެވެ. މިކަމުން އިނގެނީ ޒުވާންބަޔަކުވެސް މިނުބައި ފާފައިގެތެރޭގައި "މަރުފަލި" ޖަހަމުންދާކަމެވެ. ލިބިދިން ލުއިފަށޭހަކަމެއްގެ ސަބަބުންނާއި މިކަމުގައި ޒުވާނުން ބައިވެރިވާކަމުގެ ހެކިތަކުން ، އިހަވަންދޫގެ މުސްތަޤުބަލު ވަރަށް އަނދިރިވެފައިވާކަން ހާމަކޮއްދެއެވެ. އެހެންކަމުން ސިހުރުގެ ވަބާ އިހަވަންދޫއިން ފިލައިފާނެކަމުގެ އުއްމީދުވަނީ ފަނޑުވެފައެވެ. އިހަވަންދޫގައި ސިޙްރުގެ ކަމެއްނެތް ގެޔެއްނެތޭ ބުނުމަކީ މިހާރު ވަރަށްފަސޭހަ ކަމެކެވެ. މިކަންކަން މިވަރަށް ދިއުމުގެ ސަބަބުތަކެއްވެސް އެބަހުއްޓެވެ. އެކަންކަމަށް މިލިޔުމުގައި އަލިއަޅުވައިލައިނަމެވެ.\nއިސްލާމްދީނާއި މީސްތަކުން ދުރުހެލިވުން . ސިޙްރުހަދާމީހުންނަށް ހުރަސްއެޅޭނެ އެތައްކަމެއް އެބަހުއްޓެވެ. އޭގެތެރޭގައި ފަސްވަގުތު ނަމާދު ކުރުމާއި، ހެނދުނާއި ހަވީރުގެ ޛިކުރުތަކާއި، ﷲ ގެ ހަޟްރަތުން އެކަމުން ރައްކާތެރިކަން ދެއްވުންއެދި ދުޢާކުރުން ހިމެނެއެވެ. މިހުރިހާ ކަމަކީވެސް އަޅުގަނޑުމެންގެ މާތް ދީނުގައި އެކަންކަން ކުރުމަށް ބާރުއަޅައިފައިވާ ކަންކަމެވެ. މިކަންކަމާއި އަޅުގަނޑުމެންނަށް ދުރައްދެވެނީ އިސްލާމްދީނާއި ދުރަށް އަޅުގަނޑުމެންނަށް ދެވޭތީއެވެ. އެހެންކަމުން އިސްލާމްދީނާއި ދުރަށްދިއުމަކީ ސިޙްރުގެ ވަބާ އިހަވަންދޫގައި އާއްމުވެގެން ދިޔަ ސަބަބެކެވެ.\nކުރީ ޒަމާނުގައި ގޭގެ ރައްކަލަށާއި މީސްމީހުންގެ ޒާތީ މަންފާތަށް ހާސިލްކުރުމަށް ހެދި ސިޙްރުތައް ދުވަސްވެ ބޮއްސުންލައިގެންދިޔުން . ސިޙްރަކީ ދުވަސްވުމުން ނުވަތަ އެސިޙްރެއް ވީރާނާވުމުން އޭގެ ހަޤީޤީ މަޤްޟަދު ގެއްލިގެންދާ އެއްޗެކެވެ. އެހެން ކަމުން މިހާރު މިފެންނަ ކަންކަމުގެތެރޭގައި އެކަންކަންވެސް ހިމެނެއެވެ.\nކުރިއަށްވުރެއް ސިހުރުހަދަން ފަސޭހަވުމާއި އެކު ސިޙްރުހަދާމީހުން ގިނަވުން .ކުރީގައި ސިޙްރުހަދާމީހުން ފޮތްތަކެއް ގެންގުޅެއެވެ. މިބާވަތުގެ ފޮތްތަކަކީ ރާއްޖެއެތެރެކުރުން މަނާ ފޮތްތަކެކެވެ. އެހެންކަމުން މިފަދަ ފޮތްތައް ސިޙްރު ހަދާމީހުން ގެންގުޅެނީ ވަރަށް ސަމާލުވެގެންނެވެ. ނަމަވެސް މިކަންވަނީ އެތައްގޮތަކުން ފަސޭހަވެފައެވެ. މިހާރު މިކަން ފަސޭހަވެފައިވަނީ ގޫގަލް ސާރޗުގެ ޒަރީއާއިންނެވެ. ހަމަ އެހެންމެ ކުރީގައި އަތުލިޔުމުން ލިޔުނު ސިޙްރުތައްވަނީ ޕުރިންޓުގެ މަގަށް ބަދަލުވެ ފަސޭހަވެފައެވެ. އެހެންކަމުން ޒަމާނާއި އެކު އައި ފަސޭހަކަމަކީ ސިޙްރުހެދުން ގިނަވި ސަބަބެއްކަމުގައިވަނީ ވެފައެވެ.\nދެން މިހިސާބުން އުފެދޭ ސުވާލަކީ ސިޙްރުގެ ވަބާއިން ރައްކާތެރިވާން ކުރަންވީ ކޮންކަމެއް ހެއްޔެވެ؟؟ އާދޭހެވެ. ރައްކާތެރިކަންވަނީ ﷲ ގެ ހަޞްރަތުންނެވެ. އެހެންކަމުން އެކަލާންގެއަށް އަޅުކަން ޚާލިޟްކުރުމާއިއެކު ހިތުގެ ފުންމިނުން މި ނުބައި ވަބާއިން މިންޖުވޭތޯ އެދި ދަންނަވާށެވެ. އެއަށްފަހު އެކަމުގެ ސަބަބުތަކުގައި ހިފާށެވެ. ހެނދުނާއި ހަވީރުގެ ޛިކުރުތައް ކިޔުމާއި އެކު ޝަރުޢީ ރުޤްޔާ ކުރައްވާށެވެ. ރުޤްޔާކުރުން އެންމެ ރަނގަޅީ އަމިއްލައަށެވެ. އަމިއްލައަށް ގެންދެވޭވަރު ނުވާނަމަ ރުޤްޔާކުރާ މީހެއްގެ (ރާޤީ) އެހީތެރިކަން ހޯދާށެވެ. މީސްތަކުން ދީނަށް ލޯބިކޮށް ދީނީ ކަންކަމަށް ފަރުވާތެރިވާން ފަށައިފިނަމަ އެމުޖުތަމަޢެއްގައި އުޅޭ ސިޙްރުވެރިން ކުޑަކަކޫ މައްޗައް ތިރިވެދާނެވެ.


Terrorism gaanoonah bodu badhaleh, gina baaruthakeh libeyne!\nފުލުހުންގެ ސްވޮޓުން މާލޭގައި ހިންގި އޮޕަރޭޝަނެއްގެ ތެރެއިން.-- ފޮޓޯ: ސޯޝަލް މީޑިއާ\nޓެރަރިޒަމްގެ ގާނޫނަށް ބޮޑު ބަދަލެއް، ގިނަ ބާރުތަކެއް!\nޓެރަރިޒަމްގެ ގާނޫނަށް ގެންނަން މަޖިލީހަށް ހުށަހަޅާފައިވާ ބަދަލުތައް ގެނައިމާއި އެކު އެފަދަ އަމަލުތައް ހުއްޓުވުމަށް ސަލާމަތީ ބާރުތަކަށް ބޮޑެތި ބާރުތަކެއް ލިބިގެންދާނެކަން ހާމަވެއްޖެ އެވެ.\nދައުރުން ބޭރުން މާދަމާ ބާއްވާ ރައްޔިތުންގެ މަޖިލީހުގެ ހާއްސަ ޖަލްސާ އަށް ސަރުކާރުގެ ފަރާތުން ހުށަހަޅަން ތައްޔާރުވެފައިވާ ބިލްގައި ވަނީ މިހާރުގެ ގާނޫނުގައި ޓެރަރިޒަމް މާނަ ކޮށްފައިވާ ވަރަށް ވުރެ ފުޅާކޮށް ޓެރަރިޒަމް މާނަ ކޮށްފަ އެވެ. އެއާއި އެކު އެފަދަ ކަންކަން ހުއްޓުވުމަށް މިހާރަށް ވުރެ ބޮޑެތި، ގިނަ ބާރުތައް ދީފައި ވެއެވެ.\nސަރުކާރުން ގެންނަން ހުށަހަޅާ އިސްލާހުގައި ޓެރަރިޒަމް މާނަކޮށްފައި ވަނީ ވަކި ސިޔާސީ އަދި ދީނީ ނުވަތަ ހައްދުފަހަނައެޅި ވިސްނުމެއް ކުރިއެރުވުމަށްޓަކައި، އެ ނޫން ވެސް ވަކި ފިކުރެއް ކުރިއެރުވުމަށްޓަކައި މީހުންނަށް ގެއްލުން ދިނުމަށް އަމަލެއް ހިންގުމަކީ ޓެރަރިޒަމްގެ ގޮތުގަ އެވެ.\nއެ އިސްލާހުގެ ދަށުން ފުލުހުންނަށް ލިބިގެންދާ ބާރުތަކުގެ ތެރޭގައި އެފަދަ ކަންކަން ކުރާ މީހުން ކޯޓު އަމުރަކާއި ނުލާ ހައްޔަރު ކުރުމުގެ ބާރާއި، އެފަދަ މީހުން ކޯޓަށް ނުގެންގޮސް 48 ގަޑިއިރު ބަންދުގައި ބެހެއްޓުމުގެ ބާރު ހިމެނެ އެވެ. އަދި ޓެރަރިޒަމްގެ މައްސަލަތަކުގައި ތުހުމަތު ކުރެވޭ މީހުން ހައްޔަރުކުރުމަށް، ކޯޓް އަމުރެއް ނެތި ފުލުހުންނަށް އަމިއްލަ ތަންތަނަށް ވަދެވޭ ގޮތަށް ވެސް އެ އިސްލާހުގައި ހިމަނާފައި ވެއެވެ.\nއޭގެ އިތުރުން ޓެރަރިސްޓު ޖަމާއަތްތަކަށް ތާއީދު ކުރުމަށް ގޮވާލުމާއި، އެފަދަ ޖަމާއަތަކަށް ތާއީދުކުރާ މީހެއްކަން ދޭހަވާ ފަދަ ހިޔާލު ފާޅުކުރުމަކީ ވެސް ކުށެއްގެ ކަމަށް އެ އިސްލާހުގައި ބުނެ އެވެ. އަދި ޓެރަރިސްޓް ޖަމާއަތެއް ކުރިއެރުވުމަށް ނުވަތަ އެފަދަ ޖަމާއަތަކަށް އެއްވެސް މަންފާއެއް ލިބޭފަދަ ބައްދަލުވުންތައް ބާއްވައި، އެ ފަދަ ކަންކަން ރާވާ އިންތިޒާމު ކޮށް، އެފަދަ ކަމަކަށް އެހީތެރިވެދިނުމަކީ ވެސް ކުށެއް ކަމަށް ކަނޑައެޅުމަށް އެ ބިލުގައި ހިމަނާފައި ވެއެވެ.\nޓެރަރިސްޓް ޖަމާއަތަކަށް ސަޕޯޓް ކުރުމުގެ ގޮތުން ނުވަތަ އެފަދަ ޖަމާއަތެއްގެ މީހެއްކަން ދޭހަވާނެ ފަދަ އަންނައުނު ލުމަކީ ވެސް ކުށެއްގެ ގޮތުގައި އެ އިސްލާހުގައި ބުނެފައި ވެއެވެ. އަދި އިސްލާހުގައި ބުނެފައިވާގޮތުން، އެ ފަދަ ކުށެއް ކޮށްފިނަމަ ތިން އަހަރާއި ފަސް އަހަރާ ދެމެދުގެ ޖަލު ހުކުމެއް އެ މީހެއްގެ މައްޗަށް އަންނާނެ އެވެ.\nދައުލަތުން ނުވަތަ ސަރުކާރުން ވަކި ކަމެއް، ވަކި ގޮތަކަށް ކުރުމަށް މަޖުބޫރުކުރުވުމަށް ނުވަތަ އާންމުންނަށް ނުވަތަ އާންމުންގެ މެދުގައި ބިރުވެރިކަން އުފެއްދުމަކީ ވެސް ކުށެއް ކަމަށް އެ އިސްލާހުގައި ބުނެ އެވެ. އޭގެ އިތުރުން އާންމުންގެ ސިއްހަތާއި، ސަލާމަތަށް ބޮޑު ނުރައްކަލެއް ކުރިމަތިކުރުވުމުގެ އިތުރުން މުހިންމު އުމްރާނީ ވަސީލަތަކަށް ގެއްލުންދީ، އަސާސީ ހިދުމަތެއް މެދުކަނޑުވާލުމަކީ ވެސް ޓެރަރިޒަމްގެ ކުށެއްގެ ގޮތުގައި އެ އިސްލާހުގައި ބުނެ އެވެ.\nޓެރަރިޒަމް ހުއްޓުވުމުގެ ގާނޫނުގައި މިހާރު ވެސް އޮންނަ ގޮތަށް އެފަދަ ކުށްތަކުގެ އަދަބަކީ 20-25 އަހަރާއި ދެމެދު ޖަލަށް ލުން ކަމަށް އަލަށް އެ ގާނޫނަށް ގެންނަން ހުށަހަޅާ އިސްލާހުގައި ވެސް ބުނެ އެވެ.\nޓެރަރިޒަމް އެމްއެންޑީއެފް ޕޮލިސް\nއަދިވެސް އެފަދަމީހުންގެ މުދާހިފެހެއްޓުން ދައުލަތައްނެގުން ހުއްދަކުރުން ރަގަޅުވާނެ


Atletico balikoh Real in faragu kudakohfi | Jazeera\tއެތުލެޓިކޯ ބަލިކޮށް ރެއާލްއިން ފަރަގު ކުޑަކޮށްފި - Jazeera\nއެތުލެޓިކޯ ބަލިކޮށް ރެއާލްއިން ފަރަގު ކުޑަކޮށްފި\nސާއިފް ޝިޔާދު December 13, 2020 90 views0\nސްޕެނިޝް ލަލީގާގައި އެތުލެޓިކޯ މެޑްރިޑް ބަލިކޮށް ދެ ޓީމުގެ މެދުގައި އޮތް ފަރަގު ރެއާލް މެޑްރިޑްއިން ކުޑަކޮށްފިއެވެ.\nއަމިއްލަ ދަނޑުގައި އެތުލެޓިކޯގެ މައްޗަށް ރެއާލްއިން ކުރި ހޯދީ 2-0 ގެ ނަތީޖާއަކުންނެވެ. މި މެޗުގައި އެތުލެޓިކޯގެ ފަރާތުން މާ ރަނގަޅު ކުޅުމެއް ފެނިފައިނުވާއިރު ރެއާލްއިން ވަނީ މެޗު ޑޮމިނޭޓްކޮށް ގިނަ ހަމަލާތަކެއް އުފައްދާފައެވެ. މިއީ މި ސީޒަނުގެ ލަލީގާގައި ކުޅުނު މެޗުތަކުގެ ތެރެއިން އެތުލެޓިކޯ ބަލިވި ފުރަތަމަ މެޗެވެ.\nމި މެޗުގައި ރެއާލްއިން ޖެހި ފުރަތަމަ ލަނޑު މެޗުގެ 15 ވަނަ މިނެޓުގައި އެޓީމަށް ޖަހައިދިނީ ކަސެމީރޯއެވެ. މި ލަނޑު އޭނާ ޖަހައިދިނީ ކްރޫސް ނަގައިދިން ކޯނަރަކުންނެވެ. މެޗުގެ 63 ވަނަ މިނެޓުގައި ރެއާލްއިން ލީޑު ފުޅާކުރިއިރު މި ލަނޑަކީ އެތުލެޓިކޯގެ ކީޕަރު ޔާން އޮބްލަކް އަތުން ބައިކޮޅަށް ވަން ލަނޑެކެވެ. މެޗުގެ ފަހުވަގުތުކޮޅު ރެއާލްއަށް ތިންވަނަ ލަނޑެއް ޖެހުމަށް ވެސް ފުރުސަތު ލިބުނު ނަމަވެސް އެޓީމަށް އިތުރު ލަނޑެއް ކާމިޔާބުކުރެވިފައެއް ނުވެއެވެ.\nލަލީގާގައި ކުޅުނު އެހެން މެޗުތަކަށް ބަލާއިރު ރެއާލް ވަލަޑޮލިޑް އިން ވަނީ އަމިއްލަ ދަނޑުގައި 3-2 އިން އޮސަސޫނާ ބަލިކޮށްފައެވެ. ވެލެންސިއާ އަދި އެތުލެޓިކް ބިލްބާއޯ ބައްދަލުކުރި މެޗު 2-2 އިން އެއްވަރުވިއިރު ސެވިއްޔާއިން ވަނީ 1-0 އިން ގެޓާފޭ ބަލިކޮށްފައެވެ. އަދި ހުއެސްކާއިން ވެސް ވަނީ 1-0 އިން ޑިޕޯޓިވޯ އަލަވޭސް ބަލިކޮށްފައެވެ.\nރޭގެ މެޗުން ބަލިވި ނަމަވެސް ތާވަލުގެ އެއްވަނާގައި އެއް މެޗު މަދުން ކުޅެގެން 26 ޕޮއިންޓާއެކު އޮތީ އެތުލެޓިކޯއެވެ. ދެވަނަ 25 ޕޮއިންޓާއެކު ރެއާލް ސޮސިއެޑާޑަށް ލިބޭއިރު 23 ޕޮއިންޓާއެކު ތިންވަނައިގައި އޮތީ ރެއާލް މެޑްރިޑްއެވެ. ހަތަރުވަނަ ލިބެނީ ވިޔަރެއާލްއަށެވެ.


Kandinma ihumaaluvi kamuge heki ebahuri: Amir | Jazeera\tކަނޑިންމަ އިހުމާލުވިކަމުގެ ހެކި އެބަހުރި: އާމިރު - Jazeera\nކަނޑިންމަ އިހުމާލުވިކަމުގެ ހެކި އެބަހުރި: އާމިރު\nނާޒިމް ހަސަން November 10, 2020 171 views0\nދ. އަތޮޅުގައި ހިންގަމުންދާ ކަނޑިންމަ ރިސޯޓްގެ ގިނަ މުވައްޒަފުންތަކެއް ކޮވިޑަށް ޕޮޒިޓިވްވެ، އެއް މުވައްޒަފަކު މަރުވެފައިވާއިރު އެ މައްސަލާގައި ރިސޯޓް އިހުމާލުވެފައިވާ ކަމުގެ ހެކި އެބަހުރި ކަމަށް ކުޑަހުވަދޫ ދާއިރާގެ މެންބަރު އަހުމަދު އާމިރު ވިދާޅުވެއްޖެއެވެ.\nދ. މާއެނބޫދޫ، ދިލްބަހާރުގެ، އާދަމް ނަސީރުގެ މަރުގެ މައްސަލާގައި އާމިރު ވަނީ މަޖިލީހަށް ކުއްލި މައްސަލައެއް ހުށަހަޅުއްވާފައެވެ. އެ މައްސަލަ މަޖިލީހަށް ވަނީ ބަލައިގެންފައެވެ. މަޖިލީހުގައި މިއަދު އާމިރު ވިދާޅުވީ ނަސީރު ބަލިވުމުން ވެސް އޭނާއަށް ފަރުވާނުދީ ރިސޯޓުން ލަސްކުރި ކަމުގެ ހެކި އާއިލާގެ އަތުގައި އެބަހުރި ކަމަށެވެ.\nއާމިރު ވިދާޅުވި ގޮތުގައި އާއިލާގެ އަތުގައި އޯޑިއޯ ހެކި ވެސް އެބަހުރި ކަމަށާއި މެންބަރުން ބޭނުންވާނަމަ އެ ހެކިތައް ވެސް މަޖިލީހަށް ހުށަހަޅާނެ ކަމަށެވެ. އޭނާ ވިދާޅުވި ގޮތުގައި މައްސަލަ މަޖިލީހަށް ހުށަހެޅީ ވެސް އާއިލާއިން އެކަމަށް އެދޭތީއެވެ.\nއެ ރިސޯޓްގެ މައްސަލަ މިހާރު ފުލުހުން ގެންދަނީ ތަހުގީގު ކުރަމުންނެވެ. ފުލުހުންނަށް މައްސަލަ ހުށަހެޅުއްވީ އެޗްޕީއޭގެ ޑިރެކްޓަރު އޮފް ޕަބްލިކް ހެލްތު މައުމޫނާއެވެ. އެއީ އެޗްޕީއޭއިން ކަނޑިންމަ ރިސޯޓްގައި ކަން ހިނގައިދިޔަ ގޮތް ބެލުމަށްފަހުއެވެ.\nއެގޮތުން އެޗްޕީއޭއިން ކަނޑިންމަ ރިސޯޓަށް ގޮސް ހިންގި ތަހުގީގުގައި ފާހަގަވި ބައެއް ކަންކަމުގެ މައުލޫމާތު މި ނޫހަށް ވަނީ ލިބިފައެވެ. އެގޮތުން ކޮވިޑް ބަލީގައި މަރުވި ކަނޑިންމަ ރިސޯޓްގެ މުވައްޒަފު، ދ. އަތޮޅު ހޮސްޕިޓަލަށް ދެއްކިއިރު ރިސޯޓްގެ ރިފާ ލެޓާއެއް ނެތް ކަމާއި އެހެންވެ ރިސޯޓުން އޭނާއަށް ދިން ފަރުވާއެއް އެނގެން ނެތެވެ.\nބަލިމީހާ ހޮސްޕިޓަލަށް ގެންގޮސް އޭނާއާ ގުޅޭ ގޮތުން އެ ހޮސްޕިޓަލަށް ދިން ހިސްޓްރީ އާއި އެޗްޕީއޭގެ ޓީމުން ސުވާލު ކުރުމުން އެމީހާއާ ގުޅޭ ގޮތުން ދިން މެޑިކަލް ހިސްޓްރީ ތަފާތުކަން ވެސް ފާހަގަކޮށްފައިވެއެވެ.\nއުމުރުން 60 އަހަރުގެ މީހާ، ދ. ހޮސްޕިޓަލަށް ގެންދިޔަތާ ހަތަރު ގަޑިއިރެއްހާއިރު ތެރޭ ވަނީ މަރުވެފައެވެ. އޭނާ އެ ހޮސްޕިޓަލަށް ގެންދިޔައިރު ހާލު ދެރައެވެ. އޭނާގެ ފަރާތުން ފަރުވާ ދިނުމަށް ރިސޯޓްގައި އާދޭސް ކުރި ކަމަށާއި ހޭނެތުނު ކަމަށް ވެސް އާއިލާއިން ބުނެފައިވެއެވެ. އާއިލާއިން ތުހުމަތު ކުރާ ގޮތުގައި ރިސޯޓުން ވަނީ ފަރުވާކުޑަކޮށް އިހުމާލުވެފައެވެ. އޭނާ މަރުވެފައިވަނީ އޮކްޓޯބަރު މަހުގެ 30 ވަނަ ދުވަހުއެވެ.\nތަހުގީގުގައި އެޗްޕީއޭއަށް ފާހަގަވި ކަންކަމަށް ބަލާއިރު، އޭނާ މަރުވުމުގެ ފަސް ދުވަސް ކުރިން، އޮކްޓޯބަރު 25 ގައި ކަނޑިންމަ ރިސޯޓްގެ މެޑިކަލް ސެންޓަރަށް ދެއްކި މީހުންގެ އަދަދު ކުއްލިއަކަށް އިތުރުވިއެވެ. ނަމަވެސް ރިސޯޓުން ވެސް އެ ސެންޓަރުގެ ޑޮކްޓަރު ވެސް އެއްވެސް ފިޔަވަޅެއް އަޅާފައެއް ނުވެއެވެ.\nއަދި އެކަން ސާފު ކުރުމަށް ކުޑަހުވަދޫގައި ހުންނަ ދ. އަތޮޅު ހޮސްޕިޓަލުން ގުޅުމުން ބައްޔަށް ޝައްކު ކުރެވޭ އެއްވެސް މީހަކު ނެތް ކަމަށް ރިސޯޓުން އެ ހޮސްޕިޓަލަށް މައުލޫމާތު ދީފައިވާކަން ތަހުގީގަށް ވަނީ ފާހަގަ ކުރެވިފައެވެ.\nމީގެއިތުރުން ރިސޯޓްގައި މިހާރު ކޮވިޑް ފެތުރިފައިވާ މިންވަރާއި ގޮތަށް ބަލާއިރު އެ ބަލި ރިސޯޓްގައި އުޅޭތާ މަދުވެގެން ތިން ހަފުތާ ވެދާނެ ކަމަށާއި ރިސޯޓް ހުޅުވުމުގައި އަމަލު ކުރަން ޖެހޭ އެސްއޯޕީއާ އެއްގޮތަށް އަމަލު ކުރެވުނުނަމަ މި މިންވަރަށް ރިސޯޓްގައި ބަލި ފެތެރިގެން ނުދިޔައީސް ކަމަށް ވެސް ތަހުގީގަށް ވަނީ ފާހަގަ ކުރެވިފައެވެ. މިހާރު ވެސް ރިސޯޓްގެ 50 މުވައްޒަފުން ވަނީ ޕޮޒިޓިވްވެފައެވެ.\nއެހެންވެ މިކަމުގައި އިތުރަށް ޖިނާއީ ތަހުގީގު ހިންގަން ޖެހޭ ކަންކަން ވެސް އެކުލެވޭތީ މައިމޫނާ ވަނީ މައްސަލަ ޕޮލިހަށް ހުށަހަޅާފައެވެ. އަދި ކަނޑިންމަ ރިސޯޓްގައި ބަލި ފެތުރުނު ގޮތާއި ފަރުވާ ދިނުމުގައި އަމަލުކޮށްފައިވާ ގޮތް ތަހުގީގުކޮށް ދިނުމަށް ވަނީ އެދިފައެވެ.


Addu ge tharaggee huttumeh nethi baarah kuriah!\nއައްޑޫސިޓީ ފޭދޫ ސްވިމިންގް ޓްރެކް--\nއައްޑޫގެ ތަރައްގީ ހުއްޓުމެއް ނެތި ބާރަށް ކުރިއަށް!\n17 އޮކްޓޯބަރ 2020 - 09:48:30\nރާއްޖޭގެ ރަށްތައް ތަރައްގީ ކުރުމުގައި ވަކި ރަށްރަށަށް އިސްކަންދެވޭ ވާހަކައަކީ އަބަދުވެސް ގިނަ ރައްޔިތުންގެ ޝަކުވާއަކަށް އޮތީވެފަ އެވެ. ރަށްރަށުގެ ތަރައްގީއަށް އާދޭސްކުރަންޖެހިފައި އޮތް ސަގާފަތައް ނިމުމެއް ގެނެސް ހައްގުމިންވަރު ހޯދުމަށް ރައްޔިތުން ފެށި މަސައްކަތް އަދި ނުނިމެއެވެ. ރައްޔިތުންނަށް ބޭނުންވާނެ ތަރައްގީ އެރައްޔިތުންނާ ގާތުން ގެނައުމަށް މަގުފަހި ކުރުމަށް އަދި ތަރައްގީގެ މަޝްރޫއުތައް ޔަގީންކޮށް ދިނުމަށް އެމްޑީޕީގެ ސަރުކާރުތަކުން އަންނަނީ މަސައްކަތްކުރަމުންނެވެ. ހާއްސަކޮށް އަދުގެ ރައީސް އިބްރާހިމް މުހައްމަދު ސޯލިހް އަންނަނަވަނީ ވަރުބަލިކަމެއް ނެތި އެ މަސައްކަތްކުރައްވަމުންނެވެ.\nރާއްޖޭގައި އަބަދުވެސް ތަރައްގީގެ ބޮޑެތި މަޝްރޫއުތަކަށް އިސްކަން ދެވިފައިއޮތީ މާލެ ސަރަހައްދަށެވެ. އެކަމަށް ނިމުމެއް ގެނެސްދިނީ އެމްޑީޕީގެ ވެރިކަމުގަ އެވެ. އެކަން އެންމެ ބޮޑަށް ފާހަގަވީ ކުރީގެ ރައީސް މުހައްމަދު ނަޝީދުގެ ވެރިކަމުގަ އެވެ. ތަރައްގީގެ ބޮޑެތި ގިނަ މަޝްރޫއުތަކުން އައްޑޫ ބާކީ ކުރެވިފައި އޮތްއޮތުން ނިމުމަކަށް ގެނެސް ސިޓީއެއްގެ ލަގަބުދެވި ތަރައްގީގެ ފޮނިމީރުކަން ރައްޔިތުންނަށް ލިބިގެންދިޔަ އެވެ. އޭގެފަހުން އެވެރިކަން ނިމުމަކަށް އައިސް ކުރިން އޮތް ގޮތަށް ކަންކަން އިއާދަވި އެވެ. ގްރޭޓާ މާލެ ސަރަހައްދަށް ތަރައްގީގެ އަމާޒު ބަދަލުކޮށް އައްޑޫސިޓީ ފަދަ ތަންތަނުގައި ކުރިއަށްދިޔަ މަޝްރޫއުތައް ހުއްޓުމަކަށް ގެނައެވެ.\nރައްޔިތުންގެ ވިންދާއި އެއްގޮތަށް 2018 ގައި ނިިންމި ނިންމުމާއި އެކު ރައީސް ސޯލިހް ވެރިކަމާއި ހަވާލުވެ މަސައްކަތްޕުޅު ފެއްޓެވީ މުޅި ރާއްޖެ ތަރައްގީ ކުރުމަށެވެ. ބޮޑެއް ކުޑައެއް ނުބަލާ ހުރިހާ ރަށަކަށްވެސް ބޭނުންޖެހިފައިވާ ތަރައްގީގެ މަޝްރޫއުތައް ކުރިޔަށް ގެންދެވުމަށެވެ. ކޮވިޑް-19 ގެ މިހާލަތުގައި ވެސް ހުއްޓުމެއްނެތި ސަރުކާރުން އަންނަނީ އެ މަސައްކަތް ކުރައްވަމުންނެވެ.\nއޭގެ ތެރެއިން ވެސް އައްޑޫސިޓީ ފާހަގަކޮށްލަންޖެހެނީ، އެސިޓީއަކީ އެމްޑީޕީގެ ވެރިކަންތަކާ އަބަދުމެ ގުޅިލާމެހިފައިވާ ސިޓީއަކަށް ވީތީ އެވެ. އައްޑޫސިޓީގެ އެކި ރަށްރަށުގައި މިވަގުތު ބޮޑެތި ގިނަ މަޝްރޫއުތަކެއް އެބަކުރިއަށްދެ އެވެ. ގާތްގަނޑަކަށް 147.1 މިލިއަން ޑޮލަރުގެ މަޝްރޫއުތައް އެސިޓީގެ އެކި ރަށްރަށުގައި ކުރިއަށް އެބަދެއެވެ.\nއެގޮތުން 228 ހެކްޓަރުގެ ބިން ހިއްކުމުގެ މަސައްކަތް އައްޑޫސިޓީގައި މިވަގުތުވެސް ކުރިއަށް އެބަދެ އެވެ. އެއީ ހިތަދޫ، މަރަދޫ އަދި ހުޅުދޫ މީދޫ ހިމެނޭ ގޮތަށެވެ.\nއައްޑޫސިޓީގެ މަގުތައް ޒަމާނީ ފެންވަރަށް ތަރައްގީ ނުކުރެވި ހުރިކަމުގެ ކަންބޮޑުވުމަކީ އަބަދުވެސް އެސިޓީގެ ރައްޔިތުން ކުރަމުން އަންނަ ޝަކުވާއެކެވެ. އެކަމަށް ހައްލެއް ގެނެސްދިނުމަށް ސަރުކާރުން އަންނަނި 39.6 ކިލޯމީޓަރުގެ މަގު ހެދުމުގެ މަސައްކަތްވެސް އައްޑޫސިޓީގައި ކުރަމުންނެވެ. މީގެތެރޭގައި މަގުބައްތި އާއި ސީސީޓީވީ ހަރުކުރުންވެސް ހިމެނެއެވެ. އަދި ހަމަ އޭގެއިތުރުން ހިތަދޫ އާއި މަރަދޫ ގުޅުވައިދޭ 1.5 ކިލޯމީޓަރުގެ ހަތަރު ލޭނުގެ ލިންކްރޯޑްގެ މަސައްކަތްވެސް އަންނަނީ ކުރަމުންނެވެ.\nވިއްސާރައިގައި އައްޑޫސިޓީގައި އަބަދުވެސް ފެންބޮޑުވާ ކަމުގެ ޝަކުވާއަކީ ރައްޔިތުން ކުރަމުން އަންނަ ޝަކުވާއަކަށްވީއިރު، އެކަމަށްވެސް ރަނގަޅު ހައްލެއް ހޯދައިދިނުމުގެ މަސައްކަތްދަނީ ކުރެވެމުންނެވެ. އެގޮތުން އައްޑޫސިޓީގެ ހުރިހާ ރަށެއްގައިވެސް ސްޓޯމްވޯޓާ ޑްރައިނޭޖް ސިސްޓަމް ގާއިމުކުރުމުގެ މަސައްކަތްދަނީ ކުރިއަށެވެ. ރައްޔިތުންގެ އުނދަގޫތަކަށް ނިމުމެއް ގެނެސްދިނުމަކީ މިފަދަ ތަރައްގީގެ މަޝްރޫއުތައް ނޫންތޯއެވެ.\nމިއީ މިވަގުތު އައްޑޫސިޓީގައި ހިނގާ ބައެއް ފާހަގަކޮށްލެވޭ މަޝްރޫއުތައް ނަމަވެސް، އިތުރު މަސައްކަތްތައް ވެސް ކުރިއަށްދާކަން އެއީ އެސިޓީގެ ރައްޔިތުން އުފަލާއި އެކު ފާހަގަކުރާ ކަންކަމެވެ. އިނގޭކަމަކީ ރައީސް އިބްރާހިމް މުހައްމަދު ސޯލިހްގެ ސަރުކާރުން އެއްވެސް ރަށެއް ބާކީ ކުރުމެއްނެތި ތަރައްގީގެ މަޝްރޫއުތައް ހުއްޓުމެއްނެތި ބާރަށް ކުރިއަށްގެންދަވާކަމެވެ.\nރައީސް ޞާލިޙްއައްޑޫ ސިޓީތަރައްގީ


ލީބިޔާގެ ސުލްހައިގެ ވާހަކަތައް ހުއްޓުމަކަށް |\nލީބިޔާގެ ވާދަފެރިތްތަކުން ޓިއުނީޝިޔާގެ ވެރިރަށް ތޫނިސްގައި ދަނީ ސުލްހައިގެ ވާހަކަތައް ކުރިޔަށް ގެންދަމުން\nލީބިޔާގެ ސުލްހައިގެ ވާހަކަތައް ހުއްޓުމަކަށް\nޔޫއެން މެދުވެރި ވެގެން ކުރިޔަށްދިޔަ ލީބިޔާގެ ސުލްހައިގެ ވާހަކަތައް ނާކާމިޔާބު ވެއްޖެ\nލީބިޔާގެ އިންތިގާލީ ސަރުކާރަށް މަޖިލީހުން ރުހުން ދީފި\nލީބިޔާގައި އެއްބައިވަންތަކަމުގެ ސަރުކާރެއް އެކުލަވާލައިފި\nލީބިޔާގެ ވާދަވެރި ޖަމާއަތްތަކުގެ މެދުގައި ކުރިޔަށްދާ ސުލްހައިގެ ވާހަކަތައް، އިންތިގާލީ ސަރުކާރަކާމެދު އެއްބަސްވުމަކަށް ނާދެވި ހުއްޓުމަކަށް އަތުވެއްޖެއެވެ.\nޓިއުނީޝިޔާގެ ވެރިރަށް ތޫނިސްގައި ކުރިޔަށްދާ މިވާހަކަތަކުގެ މަގުސަދަކީ ރިޔާސީ އިންތިޚާބާއި އަދި ގާނޫނު ހަދާ މަޖިލީހަށް މެމްބަރުން އިންތިޚާބުކުރުމަށް ބާއްވާ އިންތިޚާބުގެ ކުރިން ވަގުތީ ސަރުކާރެއް އެކުލަވާލާ އަދި ރޯޑްމެޕެއް އެކުލަވާލުމެވެ.\nއެހެންނަމަވެސް މިވާހަކަަތައް ހުއްޓުމަކަށް އައިސްފައިވަނީ އަންނަ އަހަރު ބޭއްވުމަށް ހަމަޖެހިފައިވާ އިންތިޚާބުތައް ބަލަހައްޓާނެ އާސަރުކާރަކާމެދު އެއްބަސްވުމަކަށް ވާދަވެރި ފަރާތްތަކުގެ މެދުގައި ނާދެވި ވަނިކޮށެވެ.\nލީބިޔާއަށް ކަޑައަޅާފައިވާ ޔޫއެންގެ އެމްބެސެޑަރ ސްޓެފަނީ ވިލިއަމް އާދީއްތަ ދުވަހު ވިދާޅުވެފައިވަނީ މިވާހަކަތަކުން ހިންހަމަޖެހޭ ވަރުގެ ނަތީޖާތަކެއް ނެރެވިފައިވާ ކަމަށެވެ. ޓިއުނީޝިޔާގެ ވެރިރަށް ތޫނިސްގައި މިވާހަކަތައް ކުރިޔަށް ދަނީ ޔޫއެން މެދުވެރިވެގެން ލީބިޔާގެ ވާދަވެރިފަރާތްތަކުން ހޮވާލެވުނު 75 މަންދޫބުންގެ މައްޗަށް އެކުލެވޭގޮތަށެވެ. އަދި މިހުރިހާ ފަރާތްތަކުންވެސް ވަނީ އަންނަ އަހަރުގެ ޑިސެމްބަރު މަހުގެ 24 ވަނަ ދުވަހު ލީބިޔާގައި އާންމު އިންތިޚާބު ބޭއްވުމަށް އެއްބަސްވެފައެވެ.\nވިލިއަމް ވިދާޅުވެފައިވަނީ މިވާހަކަތަކުގެ ނަތީޖާ އަދި މިހާތަނަށް ރަގަޅުކަމުގައި ވީނަމަވެސް، މިއީ ދާއިމީ ހައްލު ނޫންކަމުގައި ވާހަކަތަކުގައި ބައިވެރިވާ ހުރިހާ ފަރާތްތަކުންވެސް ގަބޫލުކުރާކަމުގައެވެ. އެހެންނަވެސް، ލީބިޔާގެ ރައްޔިތުން، ކަރަންޓާއި ފެނުން މަހުރޫމުވެ ތިބެ، އަދި ކުރިމަތިވެފައިވާ ކޯވިޑް19 ގެ ނުރައްކަލަކީ ލީބިޔާ ހުރިހާ ރައްޔިތުންނަށްވެސް އޮތް ނުރައްކަލުގެ އިންޒާރެއްކަމުގައި ވާހަކަތަކުގައި ބާއިވެރިވާ ހުރިހާ ފަރާތްތަކުންވެސް ގަބޫލު ކުރާކަމުގައެވެ.\nޔޫއެން އިން ލީބިޔާއަށް ކަޑައަޅާފައިވާ އެންވޯއި ވިދާޅުވެފައިވަނީ، ސުލްހައިގެ ވާހަތައް ކާމިޔާބު ކުރުމަށްޓަކާ އަދިވެސް ކުރަންހުރި މަަސައްކަތްތައް ވަރަށް ގިނައެވެ. އަދި ވިދާޅުވީ ސަރުކާރު ތަރުތީބު ކުރާނެ ގޮތްތަކާއި ބާރުތައް ބަހާނެ ގޮތްތަކާ ގުޅެގޮތުން އޮންލައިންކޮށް މަޝްވަރާކުރުމަށް މަންދޫބުން އަންނަ ހަފްތާގައި އަލުން ބައްދަލު ކުރާނެއެވެ. އަދި މީގެއިތުރުން އާންމު އިންތިޚާބާ ގުޅޭގޮތުން ކުރެވެމުންދާ ގާނޫނީ ސުވާލުތަކާ ގުޅޭގޮތުންވެސް މަންދޫބުން މަޝްވަރާ ކުރާނެކަމަށްވެސް ވިލިއަމް ވިދާޅުވެފައި ވެއެވެ.\nވިލިއަމް އިތުރަށް ވިދާޅުވެފައިވާ ގޮތުގައި އަވައްޓެރި ޓިއުނީޝިޔާގައި ކުރިޔަށް ދިޔަ ވާހަތަކުގައި ސަރުކާރުގެ އިސްމަގާމްތަކަށް ވަޑައިގަންނަވާނެ ފަރާތްތަކުގެ ނަންތަކާއި ގުޅޭގޮތުން އަދި މިހާތަނަށް ވާދަވެރި ފަރާތްތަކުން މަޝްވަރާ ކޮށްފައެއް ނުވެއެވެ. އަދި ވިދާޅުވީ 10 އަހަރުވީ ހަމަނުޖެހުމެއް 1 ހަފްތާ ތެރޭ ހައްލުކުރެވިދާނެ ކަމަށް އުއްމީދު ކޮށްގެން ނުވާނެކަމުގައެވެ.\nލީބިޔާއަށް ކަޑައަޅާފއި ހުންނަވާ ޔޫއެންގެ އެންވޯއި ސްޓެފަނީ ވިލިއަމް ނޮވެމްބަރު 15 ވަނަ ދުވަހު ނޫސްވެެރިންނާ ބައްދަލު ކުރައްވަނީ\nލިބީޔާގެ ސުލްހައިގެ ވާހަކަތައް ފެށިފައިމިވަނީ، ލީބިޔާގައި ހަގުރާމަކުރަމުންދާ މައިގަޑު ދެޖަމާއަތް ކަމުގައިވާ ބައިނަލް އަގުވާމީގޮތުން ބަލައިގެންފައިވާ ލީބިޔާގެ ގަވަރމަންޓް އޮފް ނޭޝަނަލް އެކޯޑް (ޖީއެންއޭ) އާއި ޚަލީފާ ހަފްތަރުގެ ލީބިޔަން ނޭޝަނަލް އާރމީ (އެލްއެންއޭ) އާއި ދެމެދު ހަގުރާމަ ހުއްޓާލުމަށް އެބަސްވުމަކަށް އާދެވިފައިވަ ވަނިކޮށެވެ.\nއެހެންނަމަވެސް މިފަހަރުގެ ސުލްހައިގެ ވާހަތަކަށްވެސް ލީބިޔާގެ ގިނަ ރައްޔިތުން އިތުބާރެއް ނުކުރެއެވެ. ސަބަބަކީ މިހާތަނަށް ބޭއްވުނު ހުރިހާ ސުލްހައިގެ ވާހަކަތަކެއް ވެސް ނާކާމިޔާބު ވެފައި ވުމާއި އަދި 10 އަހަރުވީ ލޭއޮހޮރުވުމާއި ހަމަނުޖެހުންތަކަށް ހައްލެއްނައިސް ދިގުލައިގެން ގޮސްފައިވާތީއެވެ.\n2014 ވަނަ އަހަރަށްފަހު ލީބިޔާގެ ސަރަހައްދުތައް ވަނީ ޚަލީފާ ހަފްތަރުގެ ލީބިޔަން ނޭޝަނަލް އާރމީ އާއި އަދި ބައިނަލް އަގުވާމީގޮތުން ބަލައިގެންފައިވާ ލީބިޔާގެ ގަވަރމަންޓް އޮފް ނޭޝަނަލް އެކޯޑްއާއި ދެމެދު ބެހިފައެވެ.\nލީބިޔާގެ ގަވަރމަންޓް އޮފް ނޭޝަނަލް އެކޯޑް ބޮޑަށް މަޝްހޫރުވެގެން އައީ 2015 ވަނަ އަހަރު ޔޫއެން މެދުވެރިވެގެން އެކުލަވާލެވުނު ސުލްހައިގެ އެއްބަސްވުމަކަށްފަހު އުފެދިގެން އައި ސަރުކާރެއްގެ ގޮތުގައެވެ. އެހެންނަމަވެސް، ލީބިޔާގެ އިރުމަތީގައި އުފެދިފައިވާ ފެކްޝަންތަކުން މިސަރުކާރު ގަބޫލެއް ނުކުރެއެވެ.\nފާއިތުވެދިޔަ އަހަރު ހަފްތަރުގެ ލީބިޔަން ނޭޝަނަލް އާރމީއިން ވަނީ ލީބިޔާގެ ވެރިރަށް ޓްރިޕޮލީ ހިފުމަށް ވަރުގަދަ ހަމަލާތަކެއް ފަށާފައެވެ. އެހެންނަމަވެސް ލީބިޔާގެ ގަވަރމަންޓް އޮފް ނޭޝަނަލް އެކޯޑްއިން މިހަމަލާރައް ހުއްޓުވާ ޚަލީފާ ހަފަތަރުގެ އާރމީ ދުރަށް ޖައްސާފައި ވެއެވެ.\nޚަލީފާ ހަފްތަރުގެ ލީބިޔަން ނޭޝަނަލް އާރމީއަކީ ޔުނިައިޓެޑް އަރަބި އެމިރޭޓްސް، ރަޝިޔާ އަދި މިސްރުން އެހީތެރިކަން ފޯރުކޮށްދެމުން އަންނަ ހަތިޔާރު އެޅި ޖަމާއަތެކެވެ.\nޚަލީފާ ހަފްތަރު, ޚަލީފާ ހަފްތަރުގެ ލީބިޔަން ނޭޝަނަލް އާރމީ, ލީބިޔާ, ގަވަރމަންޓް އޮފް ނޭޝަނަލް އެކޯޑް, ސްޓެފަނީ ވިލިއަމް\nދާއިރާގައި ޑްރަގާއި، ވައްކަން އިތުރުވާތީ ބޮންޑޭގެ ރުޅި އިމްރާނަށް!\nމިއަދާއި މާދަމާވެސް ރާއްޖޭގެ ބޮޑު ބަޔަކަށް މޫސުން ގޯސްވާނެ\nހަރުކަށި ފިކުރުން ސަލާމާތް ކުރެވޭނީ، އިސްލާމީ ފަލްސަފާގެ އަލީގައި: ޑރ.ޝަހީމް\nގުޅަ ތެލުލާއިރު ރަނގަޅަށް ނުބައްދާ ތެޔޮގަނޑަށް އަޅައިފިނަމަ ހޫނުތެޔޮ ގަޔަށްބުރާފާނެ: އާޒިމް


New Port view hinganee gaanoonaa khilaafah, Huskuran harukashi inzaareh! | Mihaaru\nނިއު ޕޯޓް ވިއު ރެސްޓޯރެންޓް: އެތަން ހުސްކުރަން ހައުސިން މިނިސްޓްރީން ވަނީ އަންގާފައި.\nނިއު ޕޯޓް ވިއު ހިންގަނީ ގާނޫނާ ޚިލާފަށް، ހުސްކުރަން ހަރުކަށި އިންޒާރެއް!\n15 އެޕްރީލް 2019 - 13:17 19 comments\nރާޅުގަނޑު ސަރަހައްދުގައި ނިއު ޕޯޓް ވިއު ރެސްޓޯރެންޓް މިހާރު ހިންގަނީ ގާނޫނާ ޚިލާފަށް ކަމަށް ބުނެ، އެންގުމާ އެއްގޮތަށް އެތަން ހުސްކުރަން ޕްލޭނިން މިނިސްޓްރީން ހަރުކަށި އިންޒާރެއް މިއަދު ދީފި އެވެ.\nނިއު ޕޯޓް ވިއު ހިންގާ ބިން ސްޓާރާޑާ ކުންފުންޏާ ސެޕްޓެމްބަރު، 22، 2016 ގައި ތިން އަހަރަށް ހަވާލުކުރީ މާލެ އާއި ހުޅުލެއާ ދެމެދު ބްރިޖް އަޅާ މަންޒަރު ބަލާ ޕްލެޓްފޯމެއް ތަރައްގީކުރާށެވެ. އެ ޕްލެޓްފޯމާ އެކު އެ ސަރަހައްދުގައި ރެސްޓޯރަންޓަކާއި ސިނަމާއެއްގެ އިތުރުން ފުޓްސަލް ދަނޑެއް ތަރައްގީކުރަން ވެސް ހައުސިން މިނިސްޓްރީން ސްޓްރާޑާ އަށް ހުއްދަ ދިނެވެ. ކުރީގެ ރައީސް އަބްދުﷲ ޔާމީންގެ ސަރުކާރުގައި އެ އެއްބަސްވުމަށް ފަހުން ބަދަލު ގެނެސް މުއްދަތު އަށް އަހަރަށް އިތުރުކުރީ އެވެ.\nއޭރު ސްޓްރާޑާގެ މެނޭޖިން ޑިރެކްޓަރަކީ އޭރު ވެރިކަން ކުރި ޕީޕީއެމްގެ ކައުންސިލް މެމްބަރެއްގެ ގޮތުގައި ހުރި އަދި ފަހުން ޕީއެންސީގެ ކައުންސިލްގައި ވެސް ހިމެނުނު ޒާހިދު ރަމީޒެވެ. ނަަމަވެސް ކުންފުނީގެ މެނޭޖިން ޑިރެކްޓަރުކަން ޒާހިދު ވަނީ ފަހުން ދޫކޮށްލައި އޭނާގެ އަންހެނުންނާ ހަވާލުކޮށްފަ އެވެ. ހިއްސާދާރުންގެ ގޮތުގައި ތިބެނީ ޒާހިދާއި އޭނާގެ އަންހެނުންނެވެ.\nޕްލޭނިން މިނިސްޓްރީން މިއަދު ނެރުނު ބަޔާނެއްގައި ބުނީ ފަހުން ހެދި އެއްބަސްވުމާ އެއްގޮތަށް، ޑިސެމްބަރު، 1، 2018 އިން ފެށިގެން ކުލި ދައްކާފައި ނުވާ ކަމަށެވެ. އެހެންވެ، މިނިސްޓްރީ އަށް ލިބިފައިވާ އިޚްތިޔާރުގެ ދަށުން މި މަހުގެ ހަތް ވަނަ ދުވަހު އެއްބަސްވުން ބާތިލްކޮށް، ބިން ހުސްކުރަން އަންގާފައިވާ ކަމަށް މިނިސްޓްރީން ބުންޏެވެ.\n"ވުމާއެކު މިހާރު ސްޓްރާޑާ ޕްރައިވެޓް ލިމިޓެޑް އިން އެ ސަރަހައްދުގައި ފުޑް އައުޓްލެޓް ހިންގަވަމުން ގެންދަނީ ގަވާއިދާ ޚިލާފަށް ކަމުގައި ދަންނަވަމެވެ،" މިނިސްޓްރީގެ ބަޔާނުގައިވެ އެވެ.\nމިނިސްޓްރީން ބުނިގޮތުގައި އެންގުމާ އެއްގޮތަށް ބިން ހުސްނުކޮށް، އެ ބިމުގައި ވިޔަފާރި ކުރަމުންދާތީ، އެކަން ހުއްޓުވުމަށް ގާނޫނީ ގޮތުން ފުރިހަމަކުރަން ޖެހޭ އިޖުރާއަތުތައް އޮންނަ އުސޫލްގެ މަތިން ފުރިހަމަކުރަން ވަނީ ފަށައިފަ އެވެ.\nއެ ބިން ހުސްކުރުމަށް ފަހު އެތަން ބާއްވަން ނިންމާފައި ވަނީ ހިތްފަސޭހަ، ފެހި ސަރަހައްދެއްގެ ގޮތުގަ އެވެ.\nއިތުރު ލިޔުންތައް ނިއު ޕޯޓް ރެސްޓޯރަންޓް ބޯހިޔާވަހިކަން ހައުސިން މިނިސްޓްރީ


Noorage mi vaahakatah engeytha?\nނޫރާގެ މިވާހަކަތައް އެނގޭތަ؟\nއެންމެ މަގުބޫލު ސައްސިއްޔަތަކީ މަންމަ\nއެހީތެރިވާ މީހުންގެ ލިސްޓުގެ ކުރީގައި ފިރިމީހާ\nވަޒީފާއަށް އަހައްމިޔަތުކަން ދޭ ޒުވާނެއް\nނޫރާ ފޮޓޯއަކަށް ހުއްޓިގެން.--އަވަސް ފޮޓޯ: މުހައްމަދު އަޒާން\n"ކޮންމެ ދުވަހެއްވެސް ފެށިގެންދާނީ ފަތިސް ނަމާދުން،" އޭނާގެ ދުވަސް ފެށެނީ މިގޮތަށެވެ.\nދުވަހުގެ ފެށުން އަންނަނީ ފަތިސް ނަމާދުގެ ބަންގީގެ އަޑާއެކުގަ އެވެ. ނަމާދަށް ފަހު ކުޑަކޮށް ޖައްސާލާނެ އެވެ. އެއަށްފަހު، ހޭލައި އާއްމު ދިރިއުޅުމައިގެން އުޅެ ގަންނާނީ އެވެ. މިއީ އުރީދޫގެ ސީނިއާ އެގްޒެކަޓިވް ޕަބްލިކް ރިލޭޝަންސް ނޫރާ އިބްރާހިމް ޒާހިރުގެ ވާހަކަ އެވެ. އާއްމުނަމުންނަމަ "ނޫރާ" ގެ ވާހަކަ އެވެ.\nނޫރާއަކީ ހަތަރުކަށިމަތި އައްޑޫ ކުއްޖެކެވެ. ސ. ހިތަދޫ އުފަން ނޫރާ އައްޑޫގަ އެވެ. އޭނާއަކީ އައްޑޫ ފަހުރުވެރިވާނެ ޒުވާނެވެ.\n"ގިނައިން އުޅުނުނިން ރަށުގައި. މާލޭގައި ވެސް ގިނަ ދުވަހު އުޅުނިން. އެކަމަކު އެންމެ ކުޑައިރު އުޅުނީ މާލޭގައި."\nނޫރާ ނިއުސް ކޮންފަރެންސެއްގައި.--ފޮޓޯ: ހަވީރު\nނޫރާ ތައުލީމީ ހަޔާތުގެ ވާހަކަ ދައްކާނަމަ އޭނާ އުޅުނު ސްކޫލްތަކުގެ ލިސްޓު ދިގެވެ. ނޫރާ އަމީރު އަހުމަދު ސްކޫލުގައި އުޅުނެވެ. އައްޑޫ ނޫރާނީ ސްކޫލުންވެސް ކިޔެވި އެވެ. ހިތަދޫ ސްކޫލްވެސް އޭނާއަށް ފަރިތައ އެވެ. އަދި މާލެ ބަދަލުވެ، އިސްކަންދަރު ސްކޫލާއި އިމާދުއްދީން ސްކޫލް އަދި އަމީނިއްޔާގައިވެސް ނޫރާ ތައުލީމް ހާސިލް ކުރި އެވެ. އަދި މަތީ ސާނަވީ ތައުލީމް އުނގެނުނީ ސީއެޗްއެސްއީ އިނެވެ. އަދި އެއަށްފަހު ދިޔައީ ރާއްޖޭން ބޭރަށެވެ. ރާއްޖޭން ބޭރުން މާސްޓާސް ޑިގްރީ ހެދި އެވެ.\n"ވަރަށް ގިނަ ސްކޫލްތަކުގައި ކިޔެވިން. އަދި މިހާރުވެސް މި ކިޔަވަނީ،" ރާއްޖޭގެ ޓޮޕް ޓެންގައި ވެސް ހިމެނުނު ނޫރާ ބުންޏެވެ.\nދެން އޮތީ ނޫރާ މަސައްކަތުގެ ވާހަކަ އެވެ؛ ޒުވާން ކުއްޖެއް ނަމަވެސް އޭނާއަކީ މަސައްކަތައް އަހަމިއްޔަތުކަން ބަހައްޓާ ޒުވާނެވެ. ބައެއް ޒުވާނުގެ ކިބައިން ފެންނަ ފަރުވާ ކުޑަކަން މިއީ އޭނާ ބީރައްޓެރި ސިފަ އެކެވެ. މިހާރު ނޫރާ އުރީދޫގެ ޕީއާރުގައި ހުރެ، ކުންފުނި ތަމްސީލް ކުރިނަމަވެސް ފުރަތަމަ "ވަޒީފާ" ވަރަށް ތަފާތެވެ. އެންމެ ފުރަތަމަ ވަޒީފާގެ ވާހަކަ ދައްކާނަމަ ޖެހިލަން ޖެހޭނީ ފިލްމީ ދާއިރާއާ ހަމައިންނެވެ. އެކަމަކު ފިލްމް ކުޅޭކަށް ނޫނެވެ. އޭނާ އެންމެ ފުރަތަމަ މަސައްކަތް ކުރީ މަޝްހޫރު ޑައިރެކްޓަރު ޓެޑްރީއާއެކުގަ އެވެ. ޓެޑް ހަދާ ޑޮމިއުމެންޓްރީތަކުގެ ފަހަތުގައި އޭނާ މަސައްކަތް ކުރީ އުފަލާއެކުގަ އެވެ.\n"އަސްލު ޓެޑްއާއެކު މަސައްކަތް ކުރިއިރު ވަރަށް ގިނަ އެއްޗިހިތަކެއް ދަސްކުރި. ޓެޑްއަކީ ވަރަށް ސަޅި މީހެއް،" އުމުރުން 26 އަހަރުގެ ނޫރާ ބުންޏެވެ.\nއޭނާގެ މިހާރު އުރީދޫގައި ހުރި މަގާމަށް އައުމުގައި ވެސް ފާލަކަމަށް ވެގެން ދިޔައީ ނޫރާ ގަބޫލުކުރާ ގޮތުގަައި ޓެޑް އެވެ. ނޫރާގެ ރަސްމީ ވަޒީފާ ފެށިގެން ދިޔައީ ކުރީގެ ވަތަނިއްޔާ އަދި މިހާރުގެ އުރީދޫންއިންނެވެ. މިއީ އޭނާގެ އަލަތު ވަޒީފާ އެވެ.\n"ޓެޑްއާއެކު ވަތަނިއްޔާ [މިހާރުގެ އުރީދޫ] އަށް އައިސް އުޅެގެން ގުޅުން އުފެދުނީ. މި ހިސާބުން އުރީދޫގެ ވަޒީފާގެ ތެރެ އަށް ނުކުމެވުނީ،" ނޫރާ ބުންޏެވެ.\nނޫރާ އުރީދޫއާ ގުޅުނީ 2012 ވަނަ އަހަރެވެ. އޭނާގެ ބެލުމުގެ ދަށުން މިހާރު ބަލަހައްޓަމުން ގެންދަނީ ޕަބްލިކް ރިލޭޝަން އާއި ސީއެސްއާރުގަ އެވެ.\n"މިކަން ބެލެހެއްޓެނިޔަސް ކުރިން ނޫރާއަކީ ވާހަކަ ދައްކަން ވަރަށް އުނދަގޫ މީހެއް. ވާހަކަ ދައްކަން ޖެހިއްޖެނަމަ ބިރުގަނޭ. އެކަމަކު ކުރީގައި ހުރި މަރީ ވަކިވީމަ ސީއީއޯ ދިން ފުރުސަތެއް މިއީ. ދެން ހިތަން އެރީ މިއީ ހާދަ ބޮޑު ޗެލެންޖެހޭ. މިއީ ބިލްޑް ކުރަން ޖެހޭ ސްކިލްއެކޭ،" ނޫރާ ބުންޏެވެ.\n"އަމީނިއްޔާގައި އުޅުނުއިރު ވެސް ވާހަކަ ދައްކަން އުނދަގޫވޭ. ވަރަށް ޖެހިލުން ވޭ. އެކަމަކު މި ސްކިލް ބިލްޑް ކުރަނީމި."\nނޫރާ ބުނި ގޮތުގައި އޭނާގެ ހަޔާތުގައި މުހިންމު މީހުންގެ ލިސްޓެއް ނަގާނަމަ އެންމެ ކުރިލިބޭނީ މަންމަ އާއި ބައްޕަ އަދި ފިރިމީހާ އަށެވެ.\n"މަންމައަކީ ވަރަށް ބޮޑު އިންސްޕިރޭޝަނެއް. މަންމައަކީ އެންމެ ކައިންޑް މީހާ. އަސްލު ނޫރާ މި ހިސާބަށް އައުމުގައި ވަރަށް ޓަފް ކަންތައް ދިމާވެފައިތާ އޮންނާނީ ލައިފްގައި. ފިރިމީހާގެ ސަޕޯޓު ވެސް ވަރަށް ބޮޑަށް ލިބޭ،" ކައިވެންޏަށް ހަތަރު އަހަރުވެފައިވާ ނޫރާ ބުންޏެވެ.\nނޫރާއަށް ވަޒީފާ ލިބި، މިހާރު އޭނާ އެ ހުރީ ވަޒީފާގައި ހަމަ ފައިމައްޗަށް ތެދުވެ އެވެ. ދެން އޮތީ އޭނާ މި ހިސާބަށް އައުމުގެ ސިއްރުވެ ވާހައިން ފެށުމެވެ. އޭނާ ގަބޫލުކުރާ ގޮތުގައި މިހާރުގެ ފިޔަވަޅު މައްޗަށް ހުއްޓުމުގެ ސިއްރަކީ ކުރާ ކޮންމެ ކަމެއްގައި ވެސް ސާބިތުވެ، ހުރުމެވެ.\n"ކޮންމެކަމެއް ވެސް ކާމިޔާބު ވާންދެން ކުރަނީ. އެހެންވެ މި ކާމިޔާބުގެ ސިއްރަކީ،" ނޫރާ ބުންޏެވެ.\nނޫރާ ގަބޫލުކުރާ ގޮތުގައި އޭނާ މިހާރު މަސައްކަތް ކުރާ އުރީދޫގެ ސީނިޔަ މެނޭޖުމަންޓަކީ އޭނާގެ ހިތްވަރެވެ. ހާއްސަކޮށް ސީނިޔަ މެނޭޖުމަންޓުގައި މަސައްކަތްކުރާ އަންހެން މުވައްޒަފުންނާއި ސީއީއޯގެ ނަން އޭނާ ފާހަގަ ކުރެ އެވެ.\n"ވަރަށް ހާއްސަ ބައެއް އުރީދޫގެ ސްޓާފުންނަކީ ހުރިހާ މީހުން ވެސް ވަރަށް ފްރެންޑްލީ،" ނޫރާ ބުންޏެވެ.\nނޫރާ މިހާރުގެ ވަޒީފާ އިން ނުފެނުނުނަމަ ދެން ފެންނާނީ ކޮން ދިމާލަކުންބާ އެވެ؟ މި ސުވާލަށް އޭނާ ދިނީ ވަރަށް ކުރު ޖަވާބެވެ.\n"އަންހެނުންގެ ހައްގުތަކުގެ ދާއިރާ. މީހުން ހޭލުންތެރި ކުރުވުން،" ނޫރާ ބުންޏެވެ.\n"އެކި ކަންކަމަށް އެވެއާނަސް ރެއިޒް ކުރަން ބޭނުންވޭ. މިއީ ވަރަށް އުޅެން ބޭނުންވާ ދާއިރާއެއް،"\nނޫރާއަކީ މިހާރު އުރީދޫގެ "މޫނު މައްޗެވެ" އޭނާ ގަބޫލުކުރާ ގޮތުގައި ކޮންމެ ދުވަހަކީ ވެސް އުރީދޫން ނޫރާއަށް އެއްޗެއް އެނގޭ ދުވަހެވެ. ކޮންމެ ދުވަހަކުވެސް އެއްޗެއް ދަސްވާނެ އެވެ. އޭނާގެ އެންމެ ފަހުގެ ވާހަކައަކީ މިއީ އެވެ.


ﷲ ތަޢާލާ ވޮޑިގެންވާކަން އިންކާރުކުރާ މީހުންނޭވެ!4– DhiSalafiyyah\n4. ﷲ ތަޢާލާ ވޮޑިގެންވާކަމުގެ ޙިއްސީ ދަލީލު:\nފަހެ ﷲ ވޮޑިގެންވާކަމުގެ ޙިއްސީ ދަލީލުވަނީ ދެގޮތަކުންނެވެ.\nފުރަތަމައީ: ދުޢާކުރާމީހުންގެ ދުޢާ އިޖާބަކުރެއްވޭކަމާއި ބޮޑެތި މުޞީބާތްތަކުގައިވާ މީހުންގެ އުނދާގޫތައް ފިއްލަވައިދެއްވާކަން އަޅުގަނޑުމެންނަށް އެނގި އަދި ފެނެއެވެ. މިކަންކަމުން ޝައްކެތްނެތި ދަލީލުކުރަނީ ﷲ ތަޢާލާ ވޮޑިގެންވާކަމެވެ. އެއިލާހު ވަޙީކުރެއްވިއެވެ.\n﴿وَنُوحًا إِذْ نَادَىٰ مِن قَبْلُ فَاسْتَجَبْنَا لَهُ…﴾ [الأنبياء: 76]\nމާނައީ: “އަދި އޭގެކުރިން، نوح ގެފާނު (ތިމަންރަސްކަލާނގެ حضرة އަށް) دعاء ކުރެއްވިހިނދު، ހަނދުމަކުރާށެވެ! ފަހެ، ތިމަންރަސްކަލާނގެ އެކަލޭގެފާނަށް އިޖާބަދެއްވީމެވެ.”\n﴿إِذْ تَسْتَغِيثُونَ رَبَّكُمْ فَاسْتَجَابَ لَكُمْ…﴾ [الأنفال: 9]\nމާނައީ: “ތިޔަބައިމީހުންގެ ވެރިރަސްކަލާނގެ حضرة އަށް އެހީއަށްއެދި ތިޔަބައިމީހުން ދެންނެވިހިނދު، ހަނދުމަކުރާށެވެ! ފަހެ، އެހިނދު އެކަލާނގެ ތިޔަބައިމީހުންނަށް އިޖާބަދެއްވީމެވެ.”\nމިއަދާ ހަމައަށްވެސް ދުޢާކުރާމީހުންގެ ދުޢާ އިޖާބަވެގެންދާކަމީ ފެންނަށް އޮތް ޙަޤީޤަތެކެވެ. ނަމަވެސް ދުޢާ އިޖާބަވެގެންދަނީ ﷲ އަށް ދެންނެވުމުގައި ތެދުވެރި އަދި ދުޢާ އިޖާބަކުރެއްވޭ ޝަރުޠުތަކާއެކު ދުޢާކުރާމީހުންނަށެވެ.\nދެވަނައީ: ނަބީބޭކަލުންނަށް ދެއްވުނު މުޢުޖިޒާތްތަކަކީ މީސްތަކުންނަށް ފެނި ނުވަތަ އިވިފައިވާ ހެކިތަކެކެވެ. އޭގެން ދަލީލުކޮށްދެނީ ޝައްކެތްވެސް ނެތް ގޮތުގައި އެބޭކަލުން ފޮނުއްވި ފަރާތެއްވާކެމެވެ. އެއީ ﷲ ސުބުޙާނަހޫ ވަތަޢާލާއެވެ. އެހެނީ އެކަންކަމީ އިންސާނާއަށް ކުޅަދާނަކަން ލިބިފައިވާ ދާއިރާގެ ބޭރުން ހިނގާ ކަންކަމެވެ. އެކަންކަން ﷲ ތަޢާލާ މެދުވެރިކުރައްވަނީ ރަސޫލުބޭކަލުންނަށް ބާރުދެއްވައި ނަޞްރުދެއްވުމަށެވެ. އޭގެ އެއް މިސާލަކީ މޫސާގެފާނަށް ދެއްވުނު މުޢުޖިޒާތެވެ. ﷲ ތަޢާލާ އެކަލޭގެފާނަށް އަމުރުކުރެއްވިއެވެ.\n﴿أَنِ اضْرِب بِّعَصَاكَ الْبَحْرَ﴾\nމާނައީ: “ކަލޭގެފާނުގެ އަސާކޮޅުން ކަނޑުގައި ޖައްސަވާށެވެ!”\nފަހެ އެކަލޭގެފާނު އޭގައި ޖެއްސެވުމުން އެފަޅަފަޅައިގެންގޮސް އެވެގެން ދިޔައީ ހިކިފައިވާ ބާރަ މަގަށެވެ. އަދި އެދެމެދުގައި ފެންތައްވީ ފަރުބަދަތަކެއް ފަދައިންނެވެ. ﷲ ތަޢާލާ ވަޙީކުރެއްވިއެވެ.\n﴿فَأَوْحَيْنَا إِلَى مُوسَى أَنِ اضْرِبْ بِعَصَاكَ الْبَحْرَ فَانْفَلَقَ فَكَانَ كُلُّ فِرْقٍ كَالطَّوْدِ الْعَظِيمِ﴾ [الشعراء: 63]\nމާނައީ: “ފަހެ، ތިމަންރަސްކަލާނގެ موسى ގެފާނަށް وحى ކުރެއްވީމެވެ. ކަލޭގެފާނުގެ އަސާކޮޅުން ކަނޑުގައި ޖައްސަވާށެވެ! ދެން (موسى ގެފާނު ޖެއްސެވުމުން، ބާރަ ބަޔަށް) އެ ކަނޑު އިރައިގެން ހިނގައްޖެއެވެ. އެއިން ކޮންމެ ބައެއް، ބޮޑު ފަރުބަދައެއް ފަދައިންވިއެވެ.”\nއޭގެ ދެވަނަ މިސާލަކީ: ޢީސާގެފާނަށް ދެއްވުނު މުޢުޖިޒާތެވެ. ﷲ ތަޢާލާގެ އިޛުނަފުޅާއެކު މަރުވެފައިވާ މީހުންނަށް އެކަލޭގެފާނު ދިރުންދެއްވިއެވެ. އަދި އެބައިމީހުން ގަބުރުތަކުން ނެރުއްވިއެވެ. ﷲ ތަޢާލާ ވަޙީކުރެއްވިއެވެ.\n﴿…وَأُحْيِي الْمَوْتَىٰ بِإِذْنِ اللَّـهِ… ﴾ [آل عمران: 49]\nމާނައީ: “ﷲ ގެ إذن ފުޅާއެކު، މަރުވެފައިވާ މީހުން ދިރުއްވާހުށީމެވެ.”\n﴿…وَإِذْ تُخْرِجُ الْمَوْتَى بِإِذْنِي… ﴾ [المائدة: 110]\nމާނައީ: “އަދި ތިމަންރަސްކަލާނގެ إذن ފުޅާއެކު، ކަލޭގެފާނު، މަރުވެފައިތިބި މީހުން ދިރުއްވައި، ނެރުއްވިހިނދެވެ.”\nތިންވަނަ މިސާލަކީ: އަޅުގަނޑުމެންގެ ނަބިއްޔާ صلى الله عليه وسلم އަށް ދެއްވުނު މުޢުޖިޒާތެކެވެ. އެއީ ޤުރައިޝުން އެކަމަށް އެދުނު ހިނދުއެވެ. ފަހެ އެކަލޭގެފާނު ހަނދަށް އިޝާރާތްކުރެއްވުމުން ހަނދުދެފަޅިވެ، މީސްތަކުންނަށް އެމަންޒަރު ފެނުނެވެ. އެކަމާ ބެހޭގޮތުން ﷲ ތަޢާލާ ވަޙީކުރެއްވިއެވެ.\n﴿اقْتَرَبَتِ السَّاعَةُ وَانْشَقَّ الْقَمَرُ  وَإِنْ يَرَوْا آيَةً يُعْرِضُوا وَيَقُولُوا سِحْرٌ مُسْتَمِرٌّ  ﴾ [القمر: 1- 2]\nމާނައީ: “قيامة ވުމުގެ ވަގުތު ގާތްވެއްޖެއެވެ. އަދި ހަނދު އިރިއްޖެއެވެ.  އަދި އެއުރެންނަށް ހެތްކެއް ފެންނަނީނަމަ، އެއުރެން ފުރަގަސްދެތެވެ. އަދި ބުނެތެވެ. މިއީ ދެމިހުންނަނިވި ޖާދޫއެކެވެ. ”\nފަހެ މިޙިއްސީ އާޔަތްތައް ދަލީކުކުރަނީ ﷲ ތަޢާލާ ވޮޑިގެންވާކަމެވެ. ފަހެ އެއިލާހަށް ވުރެ މަތިވެރި ފަރާތެއް ނުވެއެވެ. އަދި ޙިލުމުވަންތަ ފަރާތެއްވެސް ނުވެއެވެ. އެއިލާހުގެ ހުސްޠާހިރުވަންތަކަމާއެވެ.


ރޭންކް: އެމް. އެސް 2\nކްލެސިފިކޭޝަން : ޓެކްނިކަލް އޮފިސަރ ގްރޭޑް 2\nމުސާރަ : -/6295 ރުފިޔާ\nވަޒީފާއޮތް އޮފީސް: ޓެކްނިކަލް އެންޑް ވޮކޭޝަނަލް އެޑިޔުކޭޝަން އެންޑް ޓްރެއިނިންގ އޮތޯރިޓީ، މާލެ\nވަޒީފާއަދާކުރާ ސެކްޝަނާއި ތަން: ސްޓޭންޑަރޑް ޑިވެލޮޕްމަންޓް އެންޑް ކޮލިޓީ އެޝޫއަރެންސް، ޓެކްނިކަލް އެންޑް ވޮކޭޝަނަލް އެޑިޔުކޭޝަން އެންޑް ޓްރެއިނިންގ އޮތޯރިޓީ، މާލެ\nވޮކޭޝަނަލް އެޑިއުކޭޝަން އެންޑް ޓްރެއިނިންގ ބޭނުންވާ ދާއިރާތަކުގެ އޮކިއުޕޭޝަނަލް ޓާސްކް އޭނާލިސިސް ހެދުން.\nކޮމްޕިޓެންސީ ސްޓެންޑަޑްތައް ތައްޔާރުކުރުމަށް ބޭނުންވާ ޓެކްނިކަލް ޕެނަލްތައް އެކުލަވައިލައި، ސްޓެންޑާރޑްތައް ތައްޔާރުކުރުން.\nޓެކްނިކަލް ޕެނަލްގެ އެހީގައި ތައްޔާރުކުރެވޭ ކޮމްޕީޓެންސީ ސްޓެންޑަޑް އެމްޕްލޯއިމަންޓް ސެކްޓަރ ކައުންސިލްތަކަށާއި މޯލްޑިވްސް ކޮލިފިކޭޝަނަސް އޮތޯރިޓީއަށް ހުށަހަޅައިގެން ފާސްކުރުމުގެ މަސައްކަތުގައި އެހީވުން.\nޓެކްނިކަލް ޕެނަލްތަކުގެ މަސައްކަތް ރާވައި ހިންގުމުގައި އެހީތެރިވެދިނުން.\nކޮމްޕިޓެންސީ ސްޓެންޑަޑް ލިޔުމުގެ ވާރކްސޮޕްތައް ރާވައި ހިނގުން.\nއިންސްޓްރަކްޝަން މެޓީރިއަލް ތައްޔާރުކުރުމުގައި ލަފަޔާއި އިރުޝާދު ދިނުން.\nކޮމްޕިޓެންސީ ސްޓެންޑަޑާއި އިންސްޓްރަކްޝަން ހަދާ ފަރާތްތަކަށް ބޭނުންވާ ކޮންޓްރެކްޓްތައް އެކުލަވައިލުމުގައި އެހީތެރިވުން.\nސްޓޭންޑަޑްތަކަށް ތަމްރީނުދިނުމާއި މޮނިޓަރކުރުމާއި އެސެސްމަންޓާއި ސަނަދު ދޫކުރުމާގުޅޭ ކަންކަން ކުރުން.\nއެޑްމިނިސްޓްރޭޝަން/މެނޭޖްމެންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން/ މެނޭޖްމެންޓް ދާއިރާއެއްގައި4އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\nއެޑްމިނިސްޓްރޭޝަން/މެނޭޖްމެންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ގެ ސަނަދެއް ހާސިލުކޮށްފައިވުމާއެކު، އެޑްމިނިސްޓްރޭޝަން/މެނޭޖްމެންޓް ދާއިރާއެއްގައި2އަހަރު ދުވަހުގެ މަސައްކަތު ތަޖުރިބާ ލިބިފައިވުން. ނުވަތަ\nއެޑްމިނިސްޓްރޭޝަން/މެނޭޖްމެންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް6ގެ ސަނަދެއް ހާސިލުކޮށްފައިވުން. ނުވަތަ\nއެޑްމިނިސްޓްރޭޝަން/މެނޭޖްމެންޓް ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް4ގެ ސަނަދެއް ހާސިލުކޮށްފައިވުމާއެކު، ގުޅުންހުރި އެހެން ދާއިރާއަކުން ލެވެލް5ގެ ސަނަދެއް ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުން.\nނ. ޤާބިލުކަން ކަށަވަރުކުރުމަށް އިންޓަރވިއުކޮށްގެން.\nހ. މި މަގާމަށް މީހަކު ހޮވުމަށް އިންޓަރވިއު އޮންނާނީ 23 ސެޕްޓެންބަރު 2014 އާއި 02 އޮކްޓޫބަރު 2014 އާ ދެމެދުގެ ތާރީޚެއްގައެވެ.\nށ. އިންޓަރވިއުއަށް ކިޔާނީ ވަޒީފާއަށް ކުރިމަތިލާ ފަރާތްތައް ޝޯޓްލިސްޓްކުރުމަށްފަހު އެފަރާތްތަކަށް އެކަންޏެވެ.\nހ- ފުރިހަމަކޮށްފައިވާ އެޕްލިކޭޝަން ފޯމު (ސިވިލް ސަރވިސްގެ ވަޒީފާއަށް އެދޭ ފޯމު މި އޮތޯރިޓީންނާއި މޯލްޑިވްސް ކޮލިފިކޭޝަންސް އޮތޯރިޓީ ( ހ. ވެލާނާގެ2ވަނަ ފަންގިފިލާ) ގެ ކައުންޓަރުން ލިބޭނެއެވެ.)\nށ- ސިވިލް ސަރވިސްއަށް/ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\nނ- ލިބިފައިވާ ތަޢުލީމާއި ތަމްރީނު ދެނެގަތުމަށް ބޭނުންވާ ލިޔުންތަކާއި (މޯލްޑިވްސް ކޮލިފިކޭޝަންސް އޮތޯރިޓީން ފެންވަރު ބަލައި، ތައްގަނޑުޖަހާފައިވާ ލިޔުމުގެ ކޮޕީ) އަދި މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތައް.\nރ- ވަޒީފާއަށް އެދޭފަރާތުގެ ދިވެހި ރައްޔިތެއްކަން އަންގައިދޭކާޑުގެ ދެފުށް ފެންނާނޭ، ލިޔެފައިވާ ލިޔުންތައް ކިޔަން އެނގޭފަދަ ކޮޕީއެއް\nކ- ވަޒީފާއަށް ކުރިމަތިލާ ފަރާތުގެ ވަނަވަރު/ސީ.ވީ (ގުޅޭނެ ނަންބަރާއެކު)\nމި ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅާނީ މޯލްޑިވްސް ކޮލިފިކޭޝަންސް އޮތޯރިޓީ/ ހ. ވެލާނާގޭގެ (2 ވަނަ ފަންގިފިލާ) ކައުންޓަރަށް.\nތަކެތި ހުށަހެޅުމުގެ ސުންގަޑިއަކީ 2014 ސެޕްޓެންބަރު 14 ވަނަ ދުވަހުގެ 14:30 ގެ ކުރިން.\nމި އިޢުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުޠުހަމަވާ ފަރާތްތައް އިންޓަރވިއުކުރުމަށްފަހު އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން މި އޮތޯރިޓީގެ ނަންބަރު 3344077/3341313 ފޯނަށް ގުޅުން އެދެމެވެ.\nސުންގަޑި: 14 ސެޕްޓެންބަރު 2014 1430


Adib gey bandhugai huree muhdhatheh nehgothah: Correction\nކުރީގެ ނައިބު ރައީސް އަހުމަދު އަދީބު ގޭ ބަންދުގައި ހުންނެވީ ވަކި މުއްދަތެއް ނެތް ގޮތަށް ކަމަށް ކަރެކްޝަނުން ބުނެފި އެވެ.\nއަދީބަކީ އެމްއެމްޕީއާރުސީގެ ހިޔާނާތުގެ މައްސަލާގައި ސަރުކާރާއި އަދީބު ބޭނުންވާ ގޮތަށް އެއްބަސް ވެގެން 20 އަހަރުގެ ޖަލު ހުކުމެއް އިއްވާފައިވާ ބޭފުޅެކެވެ.\nކަރެކްޝަނުން މިހެން ބުނީ އަދީބު ގޭބަންދަށް ބަދަލުކުރަން ޖެހުނު ގޮތުގެ ތަފުސީލު ހޯދަން ނޫސްވެރިޔަކު އެދުމުން އެ މައުލޫމާތު ނުދީގެން އޭނާ އިންފޮމޭޝަން ކޮމިޝަނަރު އޮފީހުގައި އެޕީލް ކުރުމުންނެވެ.\nއަދީބުގެ މައްޗަށް، ދެފަރާތް އެއްބަސް ވެގެން ކުރި ހުކުމަށްފަހު ގޭބަންދަށް ބަދަލު ކުރުމުން އެކަމާ ގުޅުވައި ސަރުކާރަށް ފާޑުކިއުމުން ހޯމް މިނިސްޓަރު އިމްރާން އަބްދުﷲ ކުރިން ވިދާޅުވެފައި ވަނީ އަދީބު ގޭގައި ހުންނަވަނީ މެޝިނެއްގެ އެހީގައި ނިދަން ޖެހިވަޑައިގަންނަވާތީ އާއި އެ މެޝިން ޖަލުގައި ބޭނުން ނުކުރެއްވޭތީ ކަމަށެވެ.\nނަމަވެސް އެ މެޝިންގެ ތަފްސީލް ހޯދަން އިންފޮމޭޝަން ކޮމިޝަނަރުގެ އޮފީހަށް ހުށަހެޅުމުން ކަރެކްޝަނުން ވަނީ ޖަވާބެއް ދީފަ އެވެ. ބުނީ އަދީބު ގޭ ބަންދަށް ބަދަލުކުރީ "ބައިޕެޕް" ކިޔާ މެޝިނެއް ބޭނުން ކުރަން ޖެހޭތީ ކަަމަށެވެ. އެ މެޝިން ބޭނުން ކުރަން އޭނާއަށް ޑޮކްޓަރު ލަފާ ދެއްވާފައި ވަނީ ނޭވާލާން އުނދަގޫވާތީ ނިދަން އުނދަގޫވުމާއެކު ބޮލުގައި ރިއްސާތީ ކަމަށެވެ.\nކަރެކްޝަނުން ބުނީ ގަވާއިދުން އަދީބު ޑޮކްޓަރަށް ދައްކަން ލަފާ ދީފައިވާ ކަމަށާއި ޑޮކްޓަރުގެ ލަފާގެ މަތިން އޭނާ ގޭބަންދަށް ބަދަލުކުރީ ވަކި މުއްދަތެއް ނެތް ގޮތަށް ކަމަށެވެ. ކުރީން ހޯމް މިނިސްޓަރު ވިދާޅުވި ވާހަކަފުޅާ ހިލާފަށް ބައިޕެޕް މެޝިން ޖަލުގައި ވެސް ބޭނުންކުރެވޭ ކަމަށް ކަރެކްޝަނުން ބުނެފައި ވެއެވެ.\nކުރީގެ ނައިބު ރައީސް އަހުމަދު އަދީބު މޯލްޑިވްސް ކަރެކްޝަނަލް ސާވިސް އިންފޮމޭޝަން ކޮމިޝަނަރުގެ އޮފީސް + އިމްރާން އަބްދުﷲ


Iran aaeku hanguraama nuko veytho balaanan: Trump\nއެމެރިކާގެ ރައީސް ޑޮނަލްޑް ޓްރަމްޕް: އީރާނާއެކު ހަނގުރާމައަކަށް ނުގޮސް ވޭތޯ ބައްލަވާނެ ކަމަށް ވިދާޅުވި\nސައުދީ އަރަބިއްޔާގެ އަރަމްކޯއަށް އަމާޒުކޮށް އިރާނުން ޑްރޯން ހަމަލާދިން ކަމުގެ ޖާސޫސީ ހެކި ލިބިފައިވީ ނަމަވެސް އެންމެ ބޮޑު އިސް ކަމެއް ދޭނީ އިރާނާއެކު ކުރަންޖެހޭ ހަނގުރާމަ ނުކޮށް ވޭތޯ ބަލަން ކަމަށް އެމެރިކާގެ ރައީސް ޑޮނަލްޑް ޓްރަމްޕު ވިދާޅުވެއްޖެ އެވެ.\nޓްރަމްޕު ވިދާޅުވީ އަރްމްކޯ ފެސިލިޓީޒަށް ހަމަލާދިނުމުގެ ފަހަތުގައި ވަނީ އިރާން ކަމަށް ސާބިތު ކުރެވޭވަރުގެ ހެކި ލިބިފައިވާ ކަމަށެވެ. އަދި މިއީ އިރާނާއެކު ހަނގުރާމައެއް ކުރަންޖެހޭ އެންމެ ބޮޑަށް މުނާސަބު ވަގުތު ކަމަށް ވެސް ޓްރަމްޕު ވިދާޅުވި އެވެ. އަރްމްކޯއަށް އަމާޒުކޮށް ހަމަލާދިން މައްސަލައިގައި އެމެރިކާ އިރާނަށް ހަމަލާނުދީ މަޑު ކޮށްގެން ތިބީ އިތުރު ހެކި ހޯދައި އަދި ސައުދީން ހަމަލާގެ ޒިންމާ އަޅުވާ ބައެއް ބަލަން ކަމަށް ވެސް ޓްރަމްޕު ވިދާޅުވި އެވެ.\nއަރަމްކޯއަށް ހަމަލާ ދިނުމުގެ ސަބަބުން ދުނިޔޭގެ ތެލުގެ ބާޒަރުގެ ފަސް ޕަސަންޓަށް އޭގެ ގެއްލުން ލިބި ތެލުގެ އަގު އުފުލިފަ އެވެ. ތެލުގެ އަގު ބޮޑުވުމުގެ ސަބަބުން އެންމެ ބޮޑަށް ގެއްލުން ވެފައިވަނީ އެމެރިކާގެ ކެލިފޯނިއާށެވެ. އަރްމްކޯއަށް ހަމަލާ ދިނުމުގެ ފަހަތުގައި ވަނީ އިރާން ކަމަށް ކުރާ ތުހުމަތު އެ ގައުމުން ވަނީ ދޮގުކޮށްފަ އެވެ.\nހަމަލާދިންކަމުގެ ޒިންމާ އުފުލާފައިވަނީ ސައުދީއާ ދެކޮޅަށް ހަނގުރާމަ ކުރަމުންދާ ޔަމަނުގެ ހޫތީ ޖަމާއަތުންނެެވެ. އެ ޖަމާއަތުން ބުނި ގޮތުގައި އިތުރު ހަމަލާތެކެއް އަރަމްކޯއަށް އަމާޒު ކުރާނެ އެވެ. އިތުރު ހަމަލާތަކެއް ދޭން އުޅޭކަމުގެ އިންޒާރު ދެމުން ހޫތީން ބުނީ، އަރަމްކޯގެ ކާރުހާނާ ހުންނަ ސަރަހައްދުގައި ތިބި ޓޫރިސްޓޫން އެ ސަރަހައްދު ދޫކޮށް ދިޔުމަށް އެދޭ ކަމަށެވެ.\nއަދި ބުނީ، ސައުދީގެ އިގްތިސޯދާ ގުޅިލާމެހިފައިވާ އަރަމްކޯއަށް ހަމަލާ ނުދޭނެ ގޮތަކީ ބައިނަލްއަގްވާމީ މުޖްތަމުން ޔަމަނަށް އެހީ ފޯރުކޮށް ދޭއިރު ހުރަސް އަޅަން ސައުދީން އަޅާފައިވާ ދަތިކުރުމުގެ ފިޔަވަޅުތައް އުވާލުމުން ކަމަށެވެ.\nއެމެރިކާ ސައުދީ އަަރަބިއްޔާ އީރާން + ޑޮނަލްޑް ޓްރަމްޕް ޔަމަން